text:
Félire Óengusso (“Martyrology of Óengus”) – Óengus mac Óengobann ╰⊰ ̧ ̧.• ̈* Irish – ÉIRE MO CHROÍ – NAOMH EOIN MAXIMOVITCH & NAOMH PÁDRAIG ÉIREANN ╰⊰ ̧ ̧.• ̈* IRELAND OF MY HEART – ST JOHN MAXIMOVITCH & ST PATRICK OF IRELAND
 Posted on July 28, 2016 September 14, 2017 by Abel-Tasos Gkiouzelis
 Félire Óengusso (“Martyrology of Óengus”)
 The Martyrology of Oengus the Culdee (Author: Óengus mac Óengobann)
 http://www.ucc.ie/celt/online/G200001/
 I. LEBAR BRECC
 {folio 75a}
 Cethardai cond-agar da cech elathain .i. locc & aimser & persa & fáth airicc.
 IS fissi cid armad locc conesta ar tús, & aimser isin lucc thanaisi, & persa isin tres lucc, & fath airicc in fíne.
 IS aire is locc ar tus, ar is fri cathardu & eclaisi do-miditer luicc .i. prim-luic, & cádus doib-side.
 Fri rigu & tuathu didu do-miditer aimsera. Locc tanaisse do suidib.
 No didu sechim na fellsam fil and .i. locc ar tús, ar is corpdai locc. Aimsear isin locc tanaisse, ar is nem-chorpdai. Persa isin tress lucc, ar is ó churp & nem-churp do-airis. Fath airic didu sicut dixit.
 No is ord airic chrutai na n-dúl fil and .i. locc ar tús, ar is dia máirt do-rignead talum. Aimser isin lucc thanaisi, ar is dia cétain do-rígned grian & éscai, & is friu-side do-miditer aimsera. Persa isin tress lucc, ar is dia h-aine do-rígned in duine. Tucait immorro fo dera, ar is dia sathairn ros-bendach Dia na dúile & ro faillsig fáth a n-airicc.
 IS h-i immorro aimser i n-dernai Oengus Aengus immorro M Ængoband, M Oiblein, M Fidrui, M Diarmuta, M Ainmirech, M Cellair, M Oengusa, M Natsluaig, M Coelbuid, M Cruind Ba Drai, M Echach Cobai. in Félire .i. aimser Aeda Ordnige maic Neill Fhrassaig, ar is e ro gab rige n-Erenn
 i n-diaid Dondchuda maic Domnaill,uair ticc Oengus isin broluch thoisiuch in Fheliri le bás Dondchada.
 Do Fothud na Canoine immorro ro taispén Oengus ar tus in Félire dia n-dechaid Aed for sluaiged Duin Chuair h-i co-crich Mide & Laigen, & dia n-dechutar clerig Erenn lais im Chonnmach comorba Patraicc. Ocus is for in sluagad-sin ro saertha clerig Erenn ar fecht & sluagad, ar is e Fothad na Canoine ruc in m-breith dia ro saertha eculsa Erenn, amail at-bert:
 Ro shaer tra Aed Ordnige eculsa Erenn & a clerchiu for sluaiged o sin immach. Ro thaispen didu Fothud cetul na canoine & cetul na cosaite do Oengus, & da-ronsat a n-óentaíd annsin, & ros-bennach cách dib elathain aroile & for-fácsat ratha imda for intíi nos-gebad cu menic in Félire. h-It e em inso ratha in Fhelire, amal ata isin bróluch degh-dinach don Félire fessin.
 IS fissid didu cia aiste triasin n-dernad in Félire. Ni anse: Rindard. Caide ém aichne rinnairde? Ni anse: sé sillæba in cach cethrumthain & .xii. isin lethrand .xx.iiii. immorro isin rand chomlan, et si sit plus minusue error est (is pudar). Recomarc immorro .i. de-shillabach ina rennaib, is fuire-side da-roine Óengus in Félire, & for tri gneib didu .i. for réid rindaird (.i. for rinnaird dá n-ard),& for rinnaird tri n-ard & for rinnaird .iiii. n-ard.
 IS h-é in fochund: fecht do-lluid Oengus do Chúil Bennchuir a Muig Rechet, co nus-facca lige and, & ba lán do ainglib iter neam & lar uasin lige. Co ro iarfaig-sium de sacurt na cille, cia ro adnocht isin lige ucut? Senoir truag ro bui isin baile, ol in sacurt. Cia maith do-gníd, ol Oengus. Nis-faicinn-se a maith sunnraid, ol in sacurt.
 Cia rét iter do-gníd, ol Oengus. Noeim in domain do thuirem, ol in sacart, do neoch ba cumain lais dib, fo lige & fo érgi, amail ba bés do ath-loechaib in domain. A mo Dé nime, ol Oengus, cip e do-gneth tria filidecht trílig moltai dona noemaib ropu mor a lóg dó in tan is for in ath-laech tanic rath na méti ucut.
 II. LAUD 610.
 {folio 60a, 1}
 Ceathardai conn-agar do cech eladhain .i. loc & persa & aimsir & cuís scribind. At cuintesta dano dond eladain-sea.
 Loc ém chitius di Cuil Bendchair i m-Maig Rechet i Crich Ua Failge, & ind áith i Támlachtain i n-dernad dano ní de. Í Cluain Éidnech a thindscetal immorro, í Cúil Bendchair, & a forba issind áith í Tamlachta.
 IS í immorro in chúis. Fecht n-óen do-rala ó Disiurt Oengusa i m-Mumain co Cúil Bennchoir oc techt do gabail Mail Ruain i Tamlachtain d’ anmcharait. Co n-acca adhnacul issin chill & ba lán do ainglib uassa co nem. Co ro iarfaig Oengus do shacart na cilli, cia ro adhnacht and.
 Ni fhaicmis émh, ar in sacart, nach maith do denam dó, acht nóeim in domain do thuirim fo lighi & fó eírgi, amal is bés ath-laech.
 Ceithri sillæba fichet í cech rand, dia m-bé plus no minus is mell.
 Do Fothud na Canone immorro ro thaispen Oengus ar tus in Feileire dia n-dechaid ar slóiged Dúin Chuair, & cleirig h-Eirenn immaille fris im Chonnmach comarba Patraic, & is don t-shluaiged-sin ro sóertha cleirig ar sluaiged, ár issé Fothad ruc in m-breith dia ro sóerad ecailsi Eirenn, amal is-bert feisin:{folio 60a, 2}
 Ro thaispen dano Cetal na Canoine & Cetal na Cosaite do Aengus, & do-ronsat a n-aentaig annsin, & ro bendach cach dib eladhain araile, & for-fácsat ratha imdai forintí non-toscebad co minic. Ata imda ém ratha ind Fheilire chitus, amal tuirmither issin broluch déidenach.
 IN t-Aengus-sin tra ro bo mogh umal inissel do Dia h-é, & issé no chanad a th-shalmu amlaid-seo céin bói ic Disiurt Oengusa .i. l. isind abhaind & gat imma bragait i cengul don bile .l. dano fón m-bile feissin, & .l. ina reicles.
 Ro indsaig dano iartain co Mael Ruain co r-ragbad h-e d’ anmcharait.
 IS é immorro in Mael Ruain-sin ro chind na gebad ferand i Tamlachtain nóco n-gabad Michel frisa raibe a charadrad conid triasin cairde-sin atat minda cossecartha do Michel i Tamlachtain. Eccmaing tra fecht n-óen iar sin cindiud-sin eipisdil & fót imalle fria do chur de nim co Mael Ruain, co r-ragbad ferann, conid annsin iarum ro gabad Tamlachta.
 Do-ruacht iar sin Aengus i r-richt moghad chuice, & ro erb Mael Ruain fris frestal na h-atha. Ro gab-sum sin do laim, & issed indister ann co ro fhas in fochand triana folt ar mét ind fhognuma.
 Do-rála didu fecht ann mac becc oc léigiunn a t-shalm la Mael Ruain, co n-dechaid in cleirech fecht n-óen don eclais, co ro erb don mac mebrugud a aiccepta comad erlam fria thaispenad ara chind. Élaid immorro in mac, ór nar’ t-sháil anní-sin, & issed do-rala h-é don áith co h-Aengus. Iarfaigis iarum de cid ro m-bói. Indissid in mac dó. Tair ille, ar Aengus, & tabair do chenn for mo glún & cotail. Do-rigned amlaid. Eirgis in mac iar sin. Is ann at-bert Aengus: geib t’ aiccept, a mic. Geibid iarum in mac ní ba h-uilliu innás in t-aiccept. Ca raét sin, a mic? ar Aengus. In léighind uili ocum, ar in mac. Imthig, ar Aengus, & na h-ataim cia rus-taraill. Téit iarum in mac & taispenaid in t-aiccept do Mael Ruain, & rathaigis Mael Ruain co raibe aice ní bud mó, & iarfaigis de, cia do táraill, a mic. Ní fhetar, ar in mac. Bréc ém sin, ar an cleirech, abbair co luath. Ní fhetar, ar in mac, acht dom-rala don aith & do chotlus & mo chend for glún fhir na h-atha. Is fír sin, ar se. Is é Aengus in tairngertaig sin, & tic amach co h-opunn iar sin, & ní thuc acht leth-assa imme, & ro soich in n-aith. Maith, a Aengais, ar se, nir’ bo chóir duit ar m-brécad, uair ba córa sinde ic foghnam duit-siu inna thussa duind-ne.
 Ruc Mael Ruain leis h-é iar sin co n-onoir moir, & slechtais Aengus dó, & do-gniat a n-aentaig in n-aentaig in nim & i talmain. Conid amlaid-sin iarum ro foillsiged Oengus do Mael Ruain.
 IS fisid {folio 60b, 1}didu cia h-ernail aisti triasa n-dernad in Feilire. Ni ansa. Rindaird. Is fisid didu caide aithne rindairde feissin. Ni ansa. Sé sillæba ina cethramnaib, & a dó déc ina lethrannaib & a cethair .xx. ina rannaib chomlana, et si sit plus minusue is pudur.
 Recomarc immorro ina reannaib, re chomraic .i. dé-sillabach. Forsin ernail airigthi didu don aisti-seo dianad ainm réid-rindard .i. rinnard da n-ard, do-roine Aengus in Feilire, & tri gnee fuirri-side .i. réid-rindard da n-ard, ut est Becan dixit, nó inde in t-Eruirech Indsi Móire dixit:
 nid morda fria n-guidhi,
 Re sil dalach daine & rl.
 {R2§}Amal as-bert Aengus:
 Ata fidrad cubaid etir tosaichib na rann & deridib na rann eli.
 cosin n-daig-thech n-oibind n-ethrach
 ro gab fine Echdach aird.§
 1] SÉN a Chríst mo labrai,
 2] a Choimmdiu secht nime!
 3] dom-berthar búaid lére,
 4] a rí gréne gile!
 5] A gel-grían for-osnai
 6] riched co méit nóibe,
 7] a rí con-ic aingliu,
 8] a Choimmdiu na n-dóine!
 9] A Choimmdiu na n-dóine,
 10] a rí fírén fír-maith,
 11] condom-roib cach solad
 12] ar molad dot rígraid.
 13] Do rígrad no molur,
 14] ol is tú mo ruiri,
 15] do-ralus ar m’ airi
 16] gréschi occa n-guidi.
 17] Guidiu itge doaib,
 18] romm-ain a n-do-rogbus,
 19] caín popul co l-lígdath,
 20] In rígraid im-rordus.
 21] IM-rordus in rígraid
 22] imon ríg ós nélaib,
 23] aill úas laithib lígdaib,
 24] aill fo díanaib déraib.
 25] Dom-rorbae domm théti,
 26] ol am tríamain tróg-sa,
 27] íar timnaib ind ríg-sa
 28] rith ro ráith in slóg-sa.
 29] Ro selgatar rótu
 30] nád soréid la báethu,
 31] réna techt don rígu
 32] ro dámatar sáethu.
 33] Ro sonnta fíad slógaib,
 34] oté cona m-brígaib,
 35] ro brúithea i n-dálaib,
 36] ro orta fíad rígaib.
 37] Ro ringthea co r-rindib
 38] ro tenntea i r-randaib,
 39] ro loiscthea úas tentib
 40] for lúach-thétib lannaib.
 41] Ro láithea for bíasta
 42] la berga cen enech,
 43] sroiglithea, seol calad
 44] trésna surnu tened.
 45] Do-uctha a carcraib
 46] i crochaib a sennad,
 47] in t-shlóig occa sinnad
 48] iarna fóebraib fennad.
 49] Fáilti fri cech n-aidid
 50] asa fortrén fíäm,
 51] fo-damtis án cróän
 52] már do ríagaib ríám.
 53] Ro dámatar uili
 54] núall-sa, mór n-gním n-gaile,
 55] ar fhír-thuillem m-buide
 56] fri Íssu macc Maire.
 57] Mairg cách roda-ort-som
 58] ro lámair a n-guin-som!
 59] iarna sáethur gair-som
 60] ot é céin nos mairseom.
 61] Mór-ríg inna n-gente
 62] bith-golait i l-loscud,
 63] slóig Íssu cen escur
 64] it fáilti iar coscur.
 65] In chóraid las rorta,
 66] co n-imbud a n-dúire,
 67] ar-rochiúir a n-áine,
 68] it fássa a n-dúine.
 69] It é iarna sáethaib
 70] ro-síachtatar ríge,
 71] a r-rúama cen táde,
 72] it bordgala míle.
 73] Mílid roda-crochsat
 74] céptar bailci bressa,
 75] a píana it brassa,
 76] a l-lige ní fessa.
 77] Nímthat mílid Íssu,
 78] ráncatar treib tóidlig,
 79] dia n-éiss a cuirp chráibdig
 80] i m-memraib óir óiblig.
 81] It aidbli fíad scoraib
 82] rígrad Chríst iar fuilib,
 83] ríg domain iar tolaib
 84] ro fírscáich ar suidib.
 85] Hirúath ocus Pilait
 86] fua ro chés ar Fíada,
 87] for-orcennta a m-bríga,
 88] bith-marait a píana.
 89] Íssu cé ro crochad,
 90] ar Coimmdiu, ar n-gérat,
 91] for cech. n-dúil do-rósat
 92] is óg-rí as-réracht.
 93] Cérbo rí in domuin
 94] Nabcodon rúad ro-glach,
 95] ó bebais lia theglach
 96] a ordan do-rodbad.
 97] Nímthá Sen Phól manach,
 98] asa díthrub dubach,
 99] fría noéb-ainm co r-ro-rath
 100] séntae cech slóg subach.
 101] Cé rod selaig claideb
 102] Iohen bauptaist m-brígach,
 103] for bith ché ro mórad,
 104] i flaith Dé ro rígad.
 105] Hirúath cona rígain,
 106] las rort co lín ilach,
 107] nír at-gab, réim calad,
 108] talam na nem ninach.
 109] Nóeb-ainm Petair apstail
 110] at-sluindi cech senad,
 111] nicon fhiu la credal
 112] do-rogra ainm Neran.
 113] Neir ní fess a lige,
 114] deithbir ní bo chretair ,
 115] in bith co l-lín phopuil
 116] móraith lechtán Petair.
 117] Prím-shuide do Nerain.
 118] i n-airenuch phéne,
 119] Pól apstol, ard áge,
 120] ad-reth richid réde.
 121] Ro scáich ordan Neran,
 122] is erchían ó shuidiu,
 123] ainm Póil, búan a togu,
 124] attá són for tuiliu.
 125] Cíarbu tholgdae rígain
 126] Phelait a múr chlúime,
 127] ar-rochiúir a h-áine
 128] ó luid i l-loc n-úire.
 129] Nímthá Maire Ingen,
 130] inmain a dún daíngen,
 131] síl n-Adaim, ard n-imbel,
 132] mórthus la slóg n-aingel.
 133] Cíaptar áilli ili
 134] maicc Deic dric nad charam,
 135] nicon fhess na romar
 136] ainm naich h-é for talam.
 137] Nímthá Ciric maccán,
 138] a mór-scél ro sretha,
 139] ba cain géim a chatha,
 140] ro lín burgu betha.
 141] Bíd ar menmae uile
 142] ar thúaith Dé, nad celam,
 143] is torbe dian promam,
 144] in prolach do-beram.
 145] Is bréc bríg in domain
 146] do chách dia m-bí baile,
 147] is sí in bríg uile
 148] serc mór do Macc Maire.
 149] Cit móir ríg in domain
 150] a n-dúíne ad-chíssiu,
 151] fo chét cét it uaisliu
 152] amsáin ísil Íssu.
 153] Cíat ísliu fíad dáinib.
 154] co n-delmaim a n-grethae,
 155] bit áird úas dind fhlatha
 156] tria bithu na m-bethae.
 157] In bith trúag h-i táam
 158] is duthain a ríge,
 159] in rí con-ic aingliu,
 160] is Coimmdiu cech thíre.
 161] cid a tír i táam
 162] ata saidbri saigthi,
 163] di neurt Dé, deilm sochlae,
 164] fil and dún ro phraidchi.
 165] At-bath borg tromm Temro
 166] la tairthim a flathe,
 167] co l-lín corad sruithe
 168] maraid Ard mór Mache.
 169] Ro múchad, mór tairbaid,
 170] míad Lóiguiri ro-glaig,
 171] ainm Pátraic án aurdairc
 172] atá són for forbairt.
 173] For-forbairt in chretem,
 174] méraid co dé m-brátha,
 175] genti bibdaid bertair,
 176] ní trebtar a r-rátha.
 177] Ráth Chrúachan ro scáichi,
 178] la h-Ailíll gein m-búada,
 179] cáin ordan úas fhlathib
 180] fil i cathir Chlúana.
 181] Classa búana bindi
 182] im Chíarán ci at-coïs,
 183] la séssilbe m-búada
 184] Chlúana móir Maicc Noïs.
 185] Níptá ní bas dílsiu
 186] seirc Dé ma da-rónaid,
 187] adrad in ríg nélaig,
 188] is de ní bet brónaig.
 189] Borg Aillinne úallach
 190] at-bath lia shlóg m-bágach,
 191] is mór Brigit búadach,
 192] ís cáin a r-rúam dálach.
 193] Borg Emna ro tetha,
 194] acht mairde a clocha:
 195] is rúam iarthair betha
 196] Glenn dálach Dá Locha.
 197] Lóichet laindrech lígach
 198] Fernae for-trén éobail,
 199] ní mair in drong úabair
 200] ráith Bécce maicc Éogain.
 201] Cid ná:d n-déccaid uili
 202] bretha in ríg cétnai?
 203] ní mair Bécc macc Éogain,
 204] maraid Aed macc Sétnai.
 205] Sen-chathraig na n-gente
 206] imma rérad rudrad,
 207] it fássa cen adrad,
 208] amail Lathrach Lugdach.
 209] Ind locáin ro gabtha
 210] déssib ocus trírib,
 211] it rúama co n-dálaib,
 212] co cétaib, co mílib.
 213] Ro milled in gentlecht
 214] cíarbo lígdae lethan,
 215] ro lín flaith Dé Athar
 216] nem, talam la trethan.
 217] Táthunn ní as nessa
 218] ar ar súil salm sobail,
 219] de neurt Dé, dian medair,
 220] in-díu deüd domain.
 221] Donnchad dric rúad rogdae,
 222] nó Bran búadach Berbae,
 223] ní beir dím sním lobrae
 224] athigid a m-memrae.
 225] Mael Rúain iarna gairi,
 226] grían már des Maig Midi,
 227] occa lecht co n-glaini
 228] ícthair cnet cech cridi.
 229] Is com-iúir in Coimmdiu
 230] cé thúirtir a thréta,
 231] bith-trágaith a náimtea,
 232] bith-máraid a gréta.
 233] In gorm-ríg ro múchtha,
 234] in Domnaill ro plágtha,
 235] ín Chíaráin ro rígtha,
 236] in Chronáin ro mártha.
 237] Na mór-shlébe andaig
 238] ro tesctha co rinnib,
 239] do-rónta co l-léce
 240] slébte donaib glinnib.
 241] Cía ron-beth do chingthecht,
 242] cath fri Demon détlae,
 243] diar combair, ard áge,
 244] maraid in Críst cétnae.
 245] Cit úallaig ríg talman
 246] i tlachtaib at glainiu,
 247] at-bélat iar tuiliu,
 248] téit cách ría n-arailiu.
 249] In rí cain co n-goiri,
 250] Íssu úas tuinn tuili,
 251] mad-génair ó Mairi,
 252] maraid dia n-éis uili.
 253] Ro lénad nert Demuin
 254] cona dub-shlúag dígnai,
 255] bith-maraid i n-úagai
 256] nert rúanaid ar rígnai.
 257] Cia resme fo a mind-som
 258] do-rega a rann-som,
 259] ol ní tiamdae tim-som
 260] ní émsither ann-som.
 261] Bad sonairt ar n-airle,
 262] ascnam anas dílsiu,
 263] ar issed as úaisliu
 264] caram uili Íssu.
 265] A Íssu not-guidiu
 266] ar écnairc na slóg-sa,
 267] do thol in maith mór-sa,
 268] a rím-som do-rón-sa.
 269] Do-rón-sa do réir-siu,
 270] a Rí Sión slúagaig,
 271] ro bith-béo lat rígraid
 272] ísin bith-fhlaith búadaig!
 273] Ro béo-sa fort láim-siu
 274] isind fhlaith i m-bí-siu!
 275] bendacht cecha bordgal
 276] for t’ ordan, a Íssu!
 277] A Íssu con-ruidiur
 278] do rígrad do rélad,
 279] iarsind urd do-chúatar
 280] cucut for nem nélach!
 281] Ní fil isin blíadain,
 282] a Chríst, cé ro-clunter,
 283] laithe isind alltar
 284] nach at-rised munter.
 285] Is menann, a Ruiri,
 286] a Rí rímter flaithi,
 287] sluindfem-ni cen loithi
 288] sóer-chaindlea cech laithi.
 289] Ar lebráin nos-túirfem
 290] fri nech for a n-íarair,
 291] regmi cen nach díchiul
 292] cech n-díriuch don blíadain.
 293] Bid h-é corp ar n-aicde
 294] admat na ba tíamdae
 295] com-lín caiptel cóemdae
 296] fo lín laithe m-blíadnae.
 297] Ar ná bé for crinniur
 298] do intliucht co saichi,
 299] cech caiptel cen loithi
 300] sloindfith féil cech laithi.
 301] Laithe na mís már-sa
 302] fris-reith in grian búan-sa,
 303] ar in sluaiged n-án-sa
 304] ní brúifem an núall-sa.
 305] Nóna ocus ída.
 306] réim calne co fíri,
 307] fort margan co m-báni
 308] bieit inna líni.
 309] Lile-siu do laithib
 310] it lebránaib lérib,
 311] lile-siu iar línib
 312] co l-léir donaib félib.
 313] Mani tuicce samlid
 314] ord fil for ar lóidib,
 315] nod-dlomaim fíad dálaib
 316] it dall-chéilliu dóinib.
 317] Dénam tormach n-eólais
 318] do intliucht co saichi:
 319] cech caiptel cen loithi
 320] sluindfid féil cech laithi.
 321] Laithe na mís n-gréine
 322] ním-fhóir-sa a salland,
 323] diar lóid arnáp inmall,
 324] acht dá sé cáin calland.
 325] Ón challaind co alaili
 326] ním-fhóir-sa íar sétaib,
 327] acht cóic caiptil uasail
 328] sescat ar trib cétaib.
 329] Oc cuindgid na féle
 330] assa for-trén taitnem
 331] túir la fége frithgnam
 332] co l-léir ord na caiptel.
 333] In t-ord inna caiptel
 334] cona lóidib lérib,
 335] is é ord iar línib
 336] file forsna félib.
 337] Flaithem nóeb na n-dúile,
 338] Críst macc Maire nóibe,
 339] Íssu inmain áge,
 340] tóided ré síl dóine.
 A. Kalendis Januarii.
 1] Re síl dálach dóine
 2] tóided in rí remáin
 3] luid fo recht, ard eráil,
 4] Críst i callaind enáir.
 B. iu. Nonas.
 5] Esodir in t-epscop,
 6] abb ecailse ardae,
 7] Manchéne án Airce,
 8] Scothíne mind Margae.
 C. iii. Nonas.
 9] Már-martrae Rodonis
 10] cona chléir, cain ésce,
 11] Fintan co feib úasle,
 12] Findlug derb Dúin Blésce.
 D. Pridie Nonas.
 13] Bás caid Aquilini
 14] co m-buidin ba balcu,
 15] h-i fuil Chríst trea curpu
 16] do-cóemnachtar tlachtu.
 E. Nonis.
 17] Togairm Semeoin srotha
 18] co Críst, cruth ron-gléä,
 19] ba cain-grían, greit núa,
 20] Ciar ingen Duib Réä.
 F. uiii. ante Idus.
 21] Ráith co ríg, rán togae,
 22] Iulián all n-glaine,
 23] ní dlig sár, slán subae,
 24] bathes már Maicc Maire.
 G. uii. ante Idus.
 25] Martrae Luciáni
 26] co slóg már ba díxu,
 27] im-rordus as h-úaisliu
 28] tossach corgais Íssu.
 A. ui. ante Idus.
 29] Estecht Egemoni,
 30] epscop etlae ardae,
 31] Ercnat uág án orbae,
 32] Nechtán nár de Albae.
 B. u. ante Idus.
 33] Aildi géill co n-glaini
 34] ar gnúis ríg ro rádis,
 35] Fáelán deodae dígrais,
 36] Felix Find, Uitális.
 C. iu. ante Idus.
 37] Almi-ni a n-itge
 38] náchan tecma droch-rann,
 39] Mílit cáid cain cathbarr,
 40] Diarmait Inse Clothrann.
 D. iii. ante Idus.
 41] Croch in martir Phetair,
 42] cona shlúag lán gaile.
 43] a h-Egipt, án subae,
 44] tánic Macc már Maire.
 E. Pridie Idus.
 45] Martrae már Muscenti
 46] cona chléir cháin chlandaig,
 47] Críst as rúna rindaid
 48] Laidcenn macc Baíth Bannaig.
 F. Idibus.
 49] A m-bendacht ron-bía
 50] balc itge cen algis,
 51] Sulpic sochlae suabais,
 52] Helair abb Pictauis.
 G. xix. cal. Febr.
 53] Pais Gluceri deochain,
 54] diar fiadait ba sercach,
 55] sruith Nolae nóeb sochlach
 56] Felix, Fland find fechtnach
 A. xuiii. cal. Febr.
 57] Fo-ráith már n-gur n-galar,
 58] carais már tromm tredan,
 59] in grían bán ban Muman
 60] Íte Chluana Credal.
 B. xuii. cal. Febr.
 61] Cráibdig i féil Fursai
 62] fris-rocabsat ríge,
 63] nói míli, méit búadae,
 64] for fichit már míle.
 C. xui. cal. Febr.
 65] Nos-molammar menicc
 66] fobíth nídat calaid,
 67] lucht céssais cen chinaid
 68] i féil Antóin manaig.
 D. xu. cal. Febr.
 69] Mórad Petair apstail
 70] i r-Róim, rád as díxu,
 71] lassin líth as úaisliu
 72] bás mór máthar Íssu.
 E. xiu. cal. Febr.
 73] Estecht Mairi, Marthae,
 74] coniugum nond-áli,
 75] lassin féil co sóiri
 76] Sen-Phóil cain co n-áni.
 F. xiii. cal. Febr.
 77] Án cethrur con-úagu
 78] for óen-líth as nóebu,
 79] Mo Laca, Mo Écu,
 80] Sabaist ocus Óenu.
 G. xii. cal. Febr.
 81] Ropat óin dom shnádud
 82] com ríg—réim as díxu—
 83] Fuinche, feidm as uaisliu,
 84] Agna ingen Íssu.
 A. xi cal. Febr.
 85] Estecht ingen Comgaill,
 86] Colmán maccu Béognai,
 87] Ualerius cen dígnae,
 88] Felix fuair cuairt ceóldai.
 B. x. cal. Febr.
 89] Césad Sevriani,
 90] Clementi con-sádu,
 91] ron-snádat dond rígu
 92] cona n-dúnud dánu.
 C. ix. cal. Febr.
 93] Domm anmain, domm chorpán
 94] rop múr ar cech merblén
 95] Babill, bruth óir fhorlan,
 96] cona thriur dedblén.
 D. uiii. cal. Febr.
 97] Ní dedbul a l-lathe,
 98] líth fris-cuirter grethae,
 99] co Críst cechaing sathe,
 100] Pól i m-bathis brethae.
 E. uii. cal. Febr.
 101] Is brígach a l-lóchet
 102] la ríg do-don-farci,
 103] slúag ortae iar n-gortai
 104] la pais Policarpi.
 F. ui. cal. Febr.
 105] Carais moéda, Muirgein
 106] mírbail gein co m-búadaib:
 107] birt glan-búaid fiad rígaib
 108] Agnetis deich n-úagaib.
 G. u. cal. Febr.
 109] La h-Accobrán úanni
 110] pais ocht n-úag co n-áni:
 111] gabsat búaid co n-dírgi
 112] slúag már Messoriáni.
 A. iu. cal. Febr.
 113] Áin epscoip ro rádius,
 114] ron-snádat diar n-dílius,
 115] Hipolitus, Paulus,
 116] Gillas, Constantínus.
 B. iii. cal. Febr.
 117] Cóecae ar cét martír
 118] martrae mórsus dorus,
 119] ainsium ar lín ammus
 120] Enán Roiss rind solus!
 C. Pridie cal. Febr.
 121] Sluind Aed fortrén Ferna,
 122] Mael Anfaid ainm remain,
 123] benait co m-Bríg ro-móir
 124] barr find for slúag enair.
 D. Calendis Februarii.
 125] Mórait calaind Febrai
 126] fross martir már n-glédenn,
 127] Brigit bán balc núalann,
 128] cenn cáid caillech n-Érenn.
 E. iv. nonas Febr.
 129] Airitiu Maicc Maire
 130] h-i Tempul derb dímais,
 131] slúag már martir súabais,
 132] la Findig n-Duirn n-dígrais.
 F. iii. nonas Febr.
 133] Don-remat co l-láni
 134] do grés ar cech trógi
 135] slógad find co féli
 136] Felicis, Simfróni.
 G. Pridie nonas Febr.
 137] Fronius ocus Mágnus,
 138] Gelaise ro fésser.
 139] Germán martir úasal,
 140] Cúannae credal crésen.
 A. Nonis Febr.
 141] Crochthae corp Agatha
 142] in gérat co n-glaini,
 143] la h-Íssu co n-gili
 144] táthus már maith airi.
 B. viii. idus Febr.
 145] Andreas ard a ordan,
 146] epscop Mel mind rígí,
 147] Lucia co n-áni
 148] nád-cumscaigset míli.
 C. vii. idus Febr.
 149] Mellán Inse h-úasle
 150] Maccu Cuinn nan-ále,
 151] Lommán lócharn bríge
 152] Locha Uair ard áge.
 D. vi. idus Febr.
 153] h-Aue án ind écis,
 154] ba imm Chríst a labrae,
 155] Fiachrae ba fer ferdae
 156] abb Irarda amrae.
 E. v. idus Febr.
 157] Mo Chúaróc ind ecnai,
 158] nóeb ná dámair dígnae,
 159] Cáirech Dergan deodae
 160] epscop Rónán rígdae.
 F. iv. idus Febr.
 161] Rétglu chain, gein m-búadae,
 162] bruth óir étrocht áge,
 163] Cronán cáid cen dígnae,
 164] grían gel Glasse Máre.
 G. iii. idus Febr.
 165] Mo Gopnat co n-glanbail,
 166] im sheirc Dé ba h-ilmain:
 167] maith leis gréss dia garmaim
 168] epscop Étchén inmain.
 A. Pridie idus Febr.
 169] Immon epscop Simplex
 170] slechtae prím-shlóg promthae,
 171] Damán mil mind martrae
 172] co maccraid cháin crochthae.
 173] h-I curchán Mo Domnóc,
 174] anair tar muir n-glédenn,
 175] do-bert, brígach núalann,
 176] síl m-búadach m-bech n-Erenn.
 C. xvi. cal. Martii.
 177] h-I r-rói Ualentini
 178] Marcellus ro ringed,
 179] i flaith Chríst ro clandad
 180] ochtmoga cáin cinged.
 D. xv. cal. Mart.
 181] Cain celebrad domnaig
 182] i féil Beraig bágaig,
 183] la céssad sluaig brígaig,
 184] búaid Maicc Dé dia námait.
 E. xiv. cal. Mart.
 185] Dond óig Iulianae,
 186] án n-ainm nél co h-imbel,
 187] la sceith scél a annaig
 188] Demon damair indel.
 F. xiii. cal. Mart.
 189] Dlomthus cách co h-oll-muir
 190] féil Chormaicc co n-glanbail,
 191] la féil Fintain figlig
 192] Chlúana Ednig adbail.
 G. xii. cal. Mart.
 193] Bebais in cáid Colmán
 194] Mo Liba no rádi,
 195] h-i féil chain co nóibi
 196] Rutuli, Siluáni.
 A. xi. cal. Mart.
 197] Sluind lett la pais Publi
 198] pais Maircill mind m-búadach,
 199] Baethíne mór máinech,
 200] macc caindeldae Cúanach.
 B. x. cal. Mart.
 201] Gaius in t-epscop
 202] a chéssad ní celar,
 203] imma slecht, scél n-dogar,
 204] trichae trén-fher trebar.
 C. ix. cal. Mart.
 205] Togairm Fintain choraig,
 206] post contemptum mundi,
 207] h-i féil cain co l-laindi
 208] Uiruli, Iucundi.
 D. viii. cal. Mart.
 209] I n-Antóig a ordan
 210] Petair, at-fét ecnae:
 211] gein Laurint, lán frecrae
 212] la féil tóidlig Teclae.
 E. vii. cal. Mart.
 213] Mathias in t-apstal,
 214] ar Chríst céssais ríaga,
 215] dond richiud ron-snáda,
 216] co n-neuch adidn-gíalla.
 F. vi. cal. Mart.
 217] La pais Luciani
 218] cruimthir crochtha demnae,
 219] abb h-Íae án ergnae,
 220] Cummíne Find febdae.
 G. v. cal. Mart.
 221] Fo-frith cenn Póil apstail,
 222] ind án-chinged credlaig,
 223] h-i féil ind fhir chumrig
 224] Teolis triúin trednaig.
 A. iv. cal. Mart.
 225] Togairm Alaxandri
 226] i sossad sanctorum,
 227] for óen-líth, lán-tene,
 228] gene Tarcellorum.
 B. iii. cal. Mart.
 229] La céssad Abundi,
 230] ma ro lóidib lammis,
 231] féil Chomgain cen dinnis,
 232] airec cinn Iohannis.
 C. Pridie cal. Mart.
 233] h-I féil Silláin Bennchoir
 234] deich nóeb-óga delbdai,
 235] la céssad slóig fherdai
 236] for-cennat cléir Febrai.
 D. Calendis Martii.
 237] For calaind mís Marta
 238] nít mórdai fria n-gudi,
 239] Senán, Moinenn, Moysi,
 240] Dauid Cille Muni.
 E. vi. nonas Martii.
 241] Ma memraigther féli
 242] h-i pais Lucilíae,
 243] gein Sen-Phóil, slán dóë,
 244] féil find Fergnai Íae.
 F. v. nonas Martii.
 245] h-Í pais Floriáni
 246] feil dí rétglainn remáin,
 247] Céle Críst, cain eráil,
 248] Mo Macru macc Senáin.
 G. iv. nonas Martii.
 249] Sluind céssad ind epscoip
 250] h-i r-Róim, rígdae, caindlech,
 251] co slúag adbul ainglech,
 252] Lucius lés laindrech.
 A. iii. nonas Martii.
 253] Roleblaing, ní balbdae,
 254] a clú tar sál sairde,
 255] Carthach rígdae rúamach,
 256] Ciarán slúagach Saigre.
 B. Pridie nonas Martii.
 257] Ron-snádat íar léri
 258] do fhlaith Dé for dírgi
 259] slóg ortae co n-áni
 260] h-i féil Uictoríni.
 C. Nonis Martii.
 261] Inmain decheng deodae
 262] na dlig diar n-dúain dígnae,
 263] Felicitas nóebdae,
 264] Perpetua prímdae.
 D. viii. idus Martii.
 265] Senán Inse Cathaig
 266] crochais écrait Nárach,
 267] Conandil clii búadach,
 268] epscop Beóáed bágach.
 E. vii. idus Martii.
 269] Bás cethorchat míled
 270] co mór-shlóg ba shorcho,
 271] dia túargaib fri h-ilchu
 272] grían i l-luc dub dorchu.
 F. vi. idus Martii.
 273] Do-rograd co h-angliu
 274] Constantín cain coindlech,
 275] lassa fríth éo ainglech,
 276] crann croiche in Choimmded.
 G. v. idus Martii.
 277] It coimti ar Fíadat
 278] isind fhlaith uas fhlathib,
 279] Librén, Senán suthain,
 280] Constantín rí Rathin.
 A. iv. idus Martii.
 281] Re ríchtain a fherainn
 282] ar Chríst crochais colainn
 283] in t-organ céit búadae,
 284] Grigoir Rúamae ro-lainn.
 B. iii. idus Martii.
 285] Ron-snáda Mo Chóemóc
 286] don bith-choemnu bías,
 287] Cuangus cáid co soas,
 288] ó Liath Mór, maith días.
 C. Pridie idus Martii.
 289] Dionis in t-epscop
 290] ata cléri cóema:
 291] com-ainm Círst ron-snáda,
 292] Saluator ron-sóera!
 D. Idibus Martii.
 293] Sernn Iacóib ordan,
 294] Lucas lir úas trilis:
 295] fri Críst carsait sanais
 296] maicc Nessáin ónd Inis.
 E. xvii. cal. Aprilis.
 297] Inmain acht la Demon
 298] Eugenia for domun,
 299] Abbán doss óir ainglech,
 300] Fínán laindrech Lobur.
 F. xvi. cal. Apr.
 301] Lassar gréne áne,
 302] apstal h-Érenn h-óge,
 303] Pátraic co méit míle,
 304] rop dítiu ar tróge!
 G. xu. cal. Apr.
 305] Co m-már-buidin martrae
 306] naptar ili lochtae,
 307] la Tiamdae ro rímed
 308] fiche míled mochtae.
 A. xiv. cal. Apr.
 309] Mo Lachtóc la Grigoir,
 310] in grád-greit as díxu,
 311] Ioseph, ainm as úasliu,
 312] aite álaind Íssu.
 B. xiii. cal. Apr.
 313] Estecht Policroni
 314] nóib-epscoip as chádu,
 315] cechaing céim as dírgu,
 316] co mór-slúag ba dánu.
 C. xii. cal. Apr.
 317] Don bith ba mór m-búadae
 318] Benedicht balc áge,
 319] for óen-líth, ler slúagdae,
 320] Éndae airdirc Arne.
 D. xi. cal. Apr.
 321] Ard-chéssad Secundi
 322] cain i m-briathraib bíae:
 323] balc lés lir dar dóë,
 324] Failbe ánle Íae.
 E. x. cal. Apr.
 325] Ingen co slúag dermar
 326] Feradaig as ardam,
 327] ó Chríst ad-fét ordan
 328] mo M’ Aedóc mind n-Alban.
 F. ix. cal. Apr.
 329] Án lanomain lígach
 330] fris-snaig etla áinbech,
 331] Scíre cain car tredan,
 332] Mochtae credal cráibdech.
 G. viii. cal. Apr.
 333] Crochad ocus chombert
 334] Íssu Críst it córi,
 335] for óen-líth co l-léri
 336] la pais Iacóbi.
 A. vii. cal. Apr.
 337] I l-Letha do-rochair
 338] Mo Chellóc iar lathib,
 339] féil in t-Shinchill shuthain
 340] Cille aidble Achid.
 B. vi. cal. Apr.
 341] h-I sex calaind Apréil,
 342] iar túaslucud anman,
 343] as-réracht, scél n-dermar,
 344] Íssu a brú thalman.
 C. v. cal. Apr.
 345] Don-rogra, ron-sóera
 346] sech phíana, ron-séna,
 347] Maria ron-móra,
 348] in mór-Magdaléna!
 D. iv. cal. Apr.
 349] La líth ingen m-Baíti
 350] pais slúaig máir co féli,
 351] i féil fir co nh-úagi
 352] Grigoir Nazanzéni.
 E. iii. cal. Apr.
 353] Sluind Mo Chuae Ballae,
 354] bolg co n-ordun anbich,
 355] Colmán ó Lind lígaich,
 356] la féil Tolai chrabdig.
 F. Pridie cal. Apr.
 357] Croch nínach Anissi
 358] co cléir báin ba daithiu,
 359] do-beir barr tre bithu
 360] Marta for slúaig saithiu.
 G. Calendis Aprilis.
 361] Sóerait calne Apréil
 362] Ambrois co méit glaine,
 363] con-gaib as mó shubae,
 364] féil de fhélib Maire.
 A. iv. nonas Aprilis.
 365] Mór-shlúag Amphiáni
 366] dia m-bu Demon dubach,
 367] drebraing iar cath chalad
 368] issa síd sóer subach.
 B. iii. nonas Aprilis.
 369] Slúag Euagair úasail
 370] as-rola sáeth sétaib,
 371] cethorchae de rígaib
 372] ar díb cáinib cétaib.
 C. Pridie nonas Aprilis.
 373] Cain Tigernach credal
 374] ar Chríst cech m-báis breuis,
 375] asa m-brucht srúaim soïs
 376] Clúana álne h-Euis.
 D. Nonas Aprilis.
 377] I féil máir maicc Cúla
 378] Béccáin co m-búaid lére,
 379] baithes Pátraic prímdae
 380] ad-rannad i nh-Ére.
 E. viii. idus Aprilis.
 381] Herenius in t-epscop,
 382] ata móra míli,
 383] ba cain doss co n-úaigi
 384] h-i Fíadat find fíni.
 F. vii. idus Aprilis.
 385] Fínan Camm Cinn Etig.
 386] m-bi már n-delmae:
 387] ba gérat Críst Cainde
 388] ó Shléib bledech Bledmae.
 G. vi. idus Aprilis.
 389] Bás Enair in martír,
 390] ba mór tuir a thempuil
 391] nír’ áerad lia muintir
 392] Cenn Faelad abb Bennchuir.
 A. v. idus Aprilis.
 393] Búaid secht nóeb-úag n-ennac,
 394] h-i cech threib is ráti,
 395] asa fuil nad díbdai,
 396] i féil chain Chadráti.
 B. vi. idus Aprilis.
 397] Croch Apolloin cruimthir
 398] ar Chríst cóem tar folaid:
 399] ó Russ Eo, ainm subach,
 400] Cuannae rígdae ro-maith.
 C. iii. idus Aprilis.
 401] Ronn-ain M’ Aedóc máinech
 402] ol is bráthir bágach,
 403] h-aue acht ro nóebad
 404] do Dunlang derb dálach.
 D. Pridie idus Aprilis.
 405] Dálais—ansae opair
 406] Críst fri Cruiche cretair.
 407] Iuil epscop, abb popuil,
 408] sab sóer suidi Phetair.
 E. Idibus Aprilis.
 409] Cona phrím-shlúag sonae
 410] ar gabeóil cech genae,
 411] gérat Críst cain deochoid
 412] Pól Deochoin don-remae.
 F. xviii. cal. Maii.
 413] In ríg-epscop Tassach
 414] do-bert ó don-ánic
 415] corp Críst ind ríg fír-bailc,
 416] la commainn do Phátric.
 G. xvii. cal. Maii.
 417] Prímdae bréo nád athbi
 418] ar-fich tola tothlai,
 419] ba caín lie lógmar
 420] Ródán lócharn Lothrai.
 A. xvi. cal. Maii.
 421] La Carissim rígdai
 422] asa rúamdae relic,
 423] do-reith duit for sidit
 424] féil in deochoin Felic.
 B. xv. cal. Maii.
 425] La féil Petair deochain
 426] drebraing martrai m-búadae:
 427] cona chléir, caín dine,
 428] Donnán Eca h-úarae.
 C. xiv. cal. Maii.
 429] Ar-fét i féil Septim
 430] sóer-deochoin do dídnad
 431] Laisrén lassar búadach,
 432] abb Lethglinne lígach.
 D. xiii. cal. Maii.
 433] Luid Ermogin airdirc,
 434] iar forbu a glíad,
 435] co h-Íssu, án sóad,
 436] as uacht chorpáin chríad.
 E. xii. cal. Maii.
 437] La céssad Herodi
 438] cruimthir crochtha tuile,
 439] féil i r-Rúaim, rán baile,
 440] nóeb n-Eorapa uile.
 F. xi. cal. Maii.
 441] I n-Albain co n-glaini
 442] iar lécud cech shubai,
 443] luid úainn cona máthair
 444] ar m-bráthair Mael Rubai.
 G. x. cal. Maii.
 445] Ronn-ain Pilip apstal
 446] as aidbliu cech threthan,
 447] diand ainm a rúin Athar,
 448] gin lócharne lethan.
 A. ix. cal. Maii.
 449] Lóchet epscoip Ibair
 450] as-ort cenn cech erais,
 451] án-breo úas tuind trilis,
 452] i nh-Érinn Bicc bebais.
 B. viii. cal. Maii.
 453] Búaid na trí macc n-ennac
 454] h-i surn, sochla díne,
 455] pais Giurgi, grían búadae,
 456] co trichait mór míle.
 C. vii. cal. Maii.
 457] Marc úasal i n-Egipt
 458] ná dlig focul faille,
 459] flesc óir, adbul tinne,
 460] epscop mór Macc Caille.
 D. vi. cal. Maii.
 461] Cirillus caín cimbid
 462] céssais roë rindi:
 463] do Chríst cachain ailli
 464] co slúag adbul imbi.
 E. v. cal. Maii.
 465] Imma-curtis angil
 466] a carcraib cía thésed,
 467] Alaxander úasal
 468] abb Rómae in crésen.
 F. iv. cal. Maii.
 469] Cristofer la Crónán
 470] Roiss Chree co talcai,
 471] inna féil cen sotlai
 472] luid mór míled martrai.
 G. iii. cal. Maii.
 473] Martrae Germain chruimthir,
 474] Críst, ba mór a thíachrae!
 475] Coningen cain uaitne,
 476] for óen-líth la Fiachnae.
 A. Pridie cal. Maii.
 477] For-cennat cléir n-Apréil,
 478] ol is léir do-rrími,
 479] Rónán Líathroiss Uanni,
 480] i r-Róim croch Ciríni.
 B. Kalendis Maii.
 481] Calaind Mái Neth Chóeme:
 482] gein Pilipp as díxu:
 483] and tinscann as úasliu
 484] praicept álaind Íssu.
 C. vi. nonas Maii.
 485] Escomlud Saturnín
 486] co Críst imme-ránic,
 487] la h-estecht íar sír-chneit
 488] Nechtin daltai Pátric.
 D. v. nonas Maii.
 489] Prím-airec crainn chroiche
 490] Críst co n-ilur búade,
 491] bás Conláid caín áge,
 492] féil már Maire h-úage.
 E. iv. nonas Maii.
 493] h-I paiss Anatheri
 494] Mo Chuae cain dechaid,
 495] macc Cummíni chlothaig,
 496] i féil Siluain dechain.
 F. iii. nonas Maii.
 497] In dechain Eutimus
 498] la Helair sech phíana,
 499] lotar laithe lítha
 500] fris-rócaib ar Fíada.
 G. Pridie nonas Maii.
 501] Fer ro scríb cen tercai
 502] cáin-scéla Críst chrochthai,
 503] ar-muinter la flaithi
 504] gein mór Mathai mochthai.
 A. nonis Maii.
 505] Mo Chúaróc la Breccán,
 506] dí gérait at glainiu,
 507] carsait Críst as díliu
 508] i n-Echdromma Dairiu.
 B. viii. idus Maii.
 509] Victor ocus Maxim
 510] im Chríst cota-ruicset
 511] ar sheirc ríg ro charsat
 512] inna fuil fo-truicset.
 C. vii. idus Maii.
 513] Foillsigud mór Michéil
 514] don bith, ba scél promthae,
 515] paiss Cirill caín carthae,
 516] epscop Sanctáin sochlae.
 D. vi. idus Maii.
 517] h-I síd-fhlaith ind altair
 518] i m-bí toirm cech thempuil,
 519] ron-snáda in slúagach
 520] Comgall búadach Bennchuir.
 E. v. idus Maii.
 521] Búaid n-Ióib cen dermat,
 522] do ríg nél ba fordarc,
 523] Mo Chrítóc cáin muinter,
 524] ocus cruimther Cormacc.
 F. iv. idus Maii.
 525] Cyriacus crochthae
 526] trib cétaib don-ascnai,
 527] Ailithir ainm cóemdae,
 528] la h-Erc nóebdae Nascai.
 G. iii. idus Maii.
 529] Nóeb-muinter Taraci
 530] Probique iar sétaib,
 531] iar serb-chrochaib síraib
 532] seser ar sé cétaib.
 A. Pridie idus Maii.
 533] Corona ocus Victor
 534] cona cléir cen mathim,
 535] for óen-líth, ler suthain,
 536] féil cháin Charthaig Rathin.
 B. Idibus Maii.
 537] Rath in Spirto sechtai
 538] senaig for cléir n-gelbain,
 539] Tiamdae, Sárán saidbir
 540] féil Duiblitir dermair.
 C. xvii. cal. Iunii.
 541] Togairm Brénainn Chlúana
 542] isin m-bith-fhlaith m-búadaig,
 543] bás cáid Carnig chráibdig,
 544] féil án h-aui Shúanaig.
 D. xvi. cal. Iunii.
 545] Slóiged Adrionis,
 546] Uictoris, Basille:
 547] scorsit cen chuit fainne
 548] for dind flatha finde.
 E. xv. cal. Iunii.
 549] Féil Mairc maith ro rígad,
 550] Mo M’ Áedóc mór máinech,
 551] Mo Domnóc mind m-búadach
 552] féil Brain bicc ó Chláined.
 F. xiv. cal. Iunii.
 553] Clíara Urbáin glana:
 554] nis-gegnetar tola,
 555] a n-anmann it gela
 556] tré bróenán a fola.
 G. xiii. cal. Iunii.
 557] Fuil mór Marcellosi
 558] luid fo thalmain tassi,
 559] for óen-líth it gessi
 560] Gerbassi, Protassi.
 A. xii. col. Iunii.
 561] Tiamdae martir mírbuil,
 562] mór-drém Dé de thuirinn,
 563] Colmán lobor ro-lainn,
 564] Barr-fhind Drommo Cuilinn.
 B. xi. cal. Iunii.
 565] Cechaing animm Rónáin
 566] Find for riched rindach,
 567] lasin fer caín clandach,
 568] Báithéne macc Findach.
 C. x. cal. Iunii.
 569] Find-shlúag Epectiti
 570] as dánu, as daingniu,
 571] iar céssad la h-ingru
 572] fris-indled la h-aingliu.
 D. ix. cal. Iunii.
 573] Augustín in t-epscop,
 574] Hermes abb mór míle,
 575] Colmán inmain áge,
 576] Aidbe tuathach Tíre.
 E. viii. cal. Iunii.
 577] Tot-ic féil Iohannis
 578] inmain áge h-úage,
 579] Dionis derb dáne,
 580] Dúnchad h-Íae h-úare.
 F. vii. cal. Iunii.
 581] Airitiu chóir Cholmáin
 582] Stelláin sluind cen ladnae:
 583] Béccán carais figle:
 584] h-i Clúain Aird a adbae.
 G. vi. cal. Iunii.
 585] Aculius cruimther
 586] cona chléir as nóebu,
 587] a fhuil fíad cech díniu
 588] do-rortad for róenu.
 A. v. cal. Iunii.
 589] Ron-snáda co h-aingliu,
 590] inmain soinmech sathe,
 591] German, grían ar sruthe,
 592] aite Pátric Mache.
 B. iv. cal. Iunii.
 593] Mór-shlúag Pollionis
 594] ron-snádat dond rind-nim!
 595] la Cummain co n-glanbail
 596] ingen Allén inmain.
 C. iii. cal. Iunii.
 597] Nóeb-apstal ar Fiadat
 598] h-i fudomnaib ecnai,
 599] gein Tomáis cen opni,
 600] paiss Eutaic cen eclai.
 D. Pridie cal. Iunii.
 601] Céssad Crisogini
 602] la paiss Petronéllae,
 603] mí Mái, co méit míle,
 604] dí prím-fhéil for-tn-édae.
 E. Calendis Iunii.
 605] Oid menmain féil Teclae
 606] ar-dlig dínn a cétol,
 607] co slóg adbul úasal
 608] i calne Iúin éton.
 F. iv. nonas Iunii.
 609] Erasmus in t-epscop,
 610] án-breó co m-bruth bríge,
 611] birt co Críst cléir m-búade.
 612] trí chét molbthach míle.
 G. iii. nonas Iunii.
 613] Míl Críst i crích n-Érenn,
 614] ard n-ainm tar tuind trethan,
 615] Cóemgen cáid cáin cathar,
 616] i n-Glinn dá lind lethan.
 A. Pridie nonas Iunii.
 617] Luid Apollináris
 618] do fhlaith Dé for dírgi,
 619] cona chléir co n-úagi,
 620] la tarmbreith Martíni.
 B. Nonis Iunii.
 621] Martrae Marciáni
 622] mórsus h-ilar m-búade,
 623] aill fir máir, maith díne,
 624] aill ingene h-úage.
 C. viii. Idus Iunii.
 625] Úg-céssad Amanti,
 626] mór-gním mad fod-lugai,
 627] Mael Aithgin co n-glanbail
 628] luid fo thalmain tubai.
 D. vii. idus Iunii.
 629] Togairm Póil in martír
 630] iar mór-gním co talcai
 631] féil Choluimb cen shotlai
 632] in máir maccu Artai.
 E. vi. idus Iunii.
 633] Airitiu ind nóib Ióib
 634] iar m-búaid ocus bán-chath,
 635] féil Medráin mór n-dídnad,
 636] féil Murchon co már-rath.
 F. v. idus Iunii.
 637] Ron-snádat don bith-fhlaith
 638] i m-bith-bí léss laindrech,
 639] Báethíne ard ainglech,
 640] Colomb Cille caindlech.
 G. iv. Idus Iunii.
 641] Con-recat for óen-chái
 642] cen mair do-da-farnaic,
 643] prím-fhéil Mairc, mind n-airdirc,
 644] la féil m-búadaig Barnaip.
 A. iii. Idus Iunii.
 645] Basilla in búadach
 646] brethae úainn h-i fálti,
 647] féil Maicc Tháil ind nóebdai
 648] la pais Fortunáti.
 B. Pridie Idus Iunii.
 649] Féil in chredail Chóemain,
 650] diand Sanct-Lethan slondad;
 651] Torannán buan bannach
 652] tar ler lethan longach.
 C. Idibus Iunii.
 653] La Bartholom m-bresta
 654] at meirb manid-cúala,
 655] cechaing uainn co r-ríga
 656] Macc Nisse cáid Clúana.
 D. xviii. cal. Iulii.
 657] Con-recat diblínib,
 658] for óen-líth ler slúagach,
 659] Nem maccu Birn brígach,
 660] la Benedicht m-búadach.
 E. xvii. cal. Iulii.
 661] Bendacht forsin n-gérait
 662] carais Críst co fírbail:
 663] las’ luid slóg co m-mór-gail
 664] Uitus maccán mírbail.
 F. xvi. cal. Iulii.
 665] Mo gérat in Giric
 666] imma-slecht slúag sobail,
 667] ní fríth sét ná samail
 668] dó do maccaib domain.
 G. xv. cal. Iulii.
 669] In doss óir ós chríchaib,
 670] in grían án úas túathaib,
 671] congreit ríg, balc bráthair,
 672] caín míl, Mo Ling Lúachair.
 A. xiv. cal. Iulii.
 673] La Báithín find fechtnach
 674] Furudrán co fégi,
 675] maicc Móináin co n-ógi
 676] ó Laind lígaig Léri.
 B. xiii. cal. Iulii.
 677] Luid a fuil for róenu
 678] fiad shlúagaib co m-brassi:
 679] dond ríg bátir uissi
 680] Geruassi, Protassi.
 C. xii. cal. Iulii.
 681] Paiss Póil, Ciriaci,
 682] cosin dúnud már-sin,
 683] Fáelán cosin búaid-sin
 684] int amlabar án-sin.
 D. xi. cal. Iulii.
 685] Ainle sochla slúagach,
 686] fris m-bruchta muir mílach,
 687] Cormacc ba caín clérech,
 688] h-aue Liatháin lígach.
 E. x. cal. Iulii.
 689] La h-Iacób n-Alphaei
 690] dá n-ocht cét, clíar geldae,
 691] féil fir nád char corplén,
 692] Cronán fortrén Fernae.
 F. ix. cal. Iulii.
 693] Foraithmet Mo Choe
 694] ní fil ardon-sela,
 695] in sab sochla sona
 696] ó Óendruimm don-rema!
 G. viii. cal. Iulii.
 697] Ríg-gein Iohain baptaist
 698] masu léir ron-fethis,
 699] la tathchor cen aithis
 700] Iohain maicc do Effis.
 A. vii. cal. Iulii.
 701] Féil Sinchill, féil Telli,
 702] bátir Érenn ardae,
 703] la M’ Luóc glan n-geldae
 704] grían Liss Móir de Albae.
 B. vi. cal. Iulii.
 705] Is adbul a céssad,
 706] a paiss ol ros-taurus,
 707] caín grían Gallicanus,
 708] Iohannes is Paulus.
 C. v. cal. Iulii.
 709] Ro promtha tré martrai
 710] ata mór-thruimm threthain,
 711] secht n-derb-bráthir cathir
 712] i r-Róim Lethai lethain.
 D. iv. cal. Iulii.
 713] I l-Leccain móir Midi
 714] Crummíne co n-áni,
 715] for óen-líth co l-léri
 716] paiss find Fabiáni.
 E. iii. cal. Iulii.
 717] Féil Phóil ocus Phetair
 718] co n-aidbli a n-gretha,
 719] nís-tarcai deilm catha
 720] feil for bruinnib betha.
 F. Pridie cal. Iulii.
 721] Búaid Sauli is Tiamdai,
 722] taimthiu Ióib ilmain,
 723] benait glass find fothmin
 724] for slúaiged Iúin inmain.
 G. Kalendis Iulii.
 725] Iuil i calaind mírbuil
 726] Maire máras Mathae,
 727] bás n-Áróin, sab sruithe,
 728] Simón ocus Tathae.
 A. vi. nonas Iulii.
 729] Taimthiu Eutaic epscoip,
 730] Damasi co n-áni,
 731] paiss Processi rígdai,
 732] riag már Martiáni.
 B. v. nonas Iulii.
 733] Martrae Cirionis,
 734] Críst! ní h-attach m-bille,
 735] tarmbreth Tomáis aille,
 736] féil dígraiss Dartinne.
 C. iv. nonas Iulii.
 737] Dag-ordan már Martain
 738] ma ro sellaib soimle,
 739] la cét martir n-amrae,
 740] Findbarr Inse Doimle.
 D. iii. nonas Iulii.
 741] Don martir Agatho
 742] cona chléir caín comul,
 743] ro ír Críst, síd slemun,
 744] a mór-sheirc la omun.
 E. Pridie nonas Iulii.
 745] Mo Ninne int Slébe
 746] Cuilinn ba cáin áge,
 747] gabais búaid, gell glaine,
 748] siur Maire máre.
 F. Nonis Iulii.
 749] La már -shlúagad lígmar
 750] Parméni, tromm tóiden,
 751] Máel Rúain ad-reth ríched,
 752] grían án inse Góidel.
 G. viii. idus Iulii.
 753] Gabais Broccán scríbnid
 754] sóer-búaid cen nach tuissel,
 755] la Díarmait derb lassar
 756] grían gel Glinne h-Uissen.
 A. vii. idus Iulii.
 757] Asslondud án Onchon,
 758] mos-tic cách nond-áli,
 759] fri Críst carais léri
 760] Garbán caín Cinn Sháli.
 B. vi. idus Iulii.
 761] Sluind céssad secht m-bráthre
 762] dia m-bo chroch Críst carcar,
 763] Cúán, Marc, már sestan,
 764] dá sé míle martar
 765] La martrai na rígnae
 766] Eufemiae slógdae,
 767] Benedicht, balc áge,
 768] macc cráibdech Con Lógae.
 D. iv. idus Iulii.
 769] Con-rúalai co aingliu
 770] Nazair scél cech senaid,
 771] Félix ba mad tu-luid
 772] cona shlúag mór melaid.
 E. iii. idus Iulii.
 773] Milis ainm co n-áni
 774] Euangeli nóebdai,
 775] la M’ Shílóc dond rígraid
 776] luid h-i síd-fhlaith sóerdai.
 F. Pridie idus Iulii.
 777] Ron-snáda in t-epscop.
 778] Iacob as nóibem,
 779] atnecham, non-áilem,
 780] co n-dechenbur nóiden.
 G. Idibus Iulii.
 781] In dá apstal déac
 782] do-farcat cech n-árim,
 783] fos-dáil re slúag dírim
 784] Íssu fo shíl n-Ádim
 A. xvii. cal. Augusti.
 785] Dot-icfa cech día
 786] do Chríst acht con-étis,
 787] itge co slúag súabais
 788] in maccáin Mammétis.
 B. xvi. cal. Augusti.
 789] Ron-mórat a n-itge
 790] horum atque harum,
 791] cech martir ad-rímem.
 792] las slóg Scillitarum.
 C. xv. cal. Augusti.
 793] Slóiged inna rígnae
 794] snáidsiunn h-i síd sóerdae,
 795] co m-mór-fhessiur bráthre,
 796] in Christína nóebdae.
 D. xiv. cal. Augusti.
 797] Nóeb-itge Sisenni
 798] at meirb manid frescai,
 799] taric éim frit toscai
 800] co m-mór-buidin brestai.
 E. xiii. cal. Augusti.
 801] It brestai in ban-maicc,
 802] Sabína sóer áinbech,
 803] ind Romula rúamach,
 804] la Curufin cráibdech.
 F. xii. cal. Augusti.
 805] Croch ard Heli martír
 806] mórais relicc lechtaig,
 807] co n-ingenraid thuchtaig
 808] paiss Fraxidis fechtnaig.
 G. xi. cal. Augusti.
 809] Find-gein Magdaléna
 810] Maire, mind cech dúnaid,
 811] paiss Apollnair úasail,
 812] Mo Bíu Inse Cúscraid.
 A. x. cal. Augusti.
 813] La céssad Uincenti
 814] co Críst cechaing sathe:
 815] i r-Róim, ba réim sruithe,
 816] dá nói míled mathe.
 B. ix. cal. Augusti.
 817] Mad toich duit a h-Ére,
 818] dot chobair cing báge,
 819] tathut cenn céit míle,
 820] Déclán Arde Máre.
 C. viii. cal. Augusti.
 821] Mo Cholmóc, Mo Shilóc,
 822] la Nessán dia lammis:
 823] Iacob cen dinnis,
 824] bás bráthar Iohannis.
 D. vii. cal. Augusti.
 825] h-I paiss Iouiáni
 826] cona chleir caín glan-oir,
 827] tarmchruthud iar n-dedóil
 828] Íssu i Sléib Thabóir.
 E. vi. cal. Augusti.
 829] Taimthiu Semeoin manaig,
 830] ba mór grían don talmain,
 831] la céssad slúaig inmain
 832] i n-Antúaig aird adbail.
 F. v. cal. Augusti.
 833] Is adbul a cobair
 834] cona slógud chaindlech,
 835] Teophil tor óir ainglech,
 836] Pantaleo laindrech.
 G. iv. cal. Augusti.
 837] Lupus ocus Simplicc,
 838] epscoip cen chuit n-dígnai,
 839] Prosper co cléir h-úagdai,
 840] inna rétglainn rígdai.
 A. iii. cal. Augusti.
 841] Recht Críst sech no chantais
 842] co rúnaib at-glenntis,
 843] lia slúag ní fríth anfót
 844] Abdón ocus Sennis.
 845] Slúag Iúil, co méit míle,
 846] for-tn-íada ard áge,
 847] epscop án a h-Ére,
 848] Colmán macc Dar Áne.
 C. Calendis Augusti.
 849] Do chalaind ind Auguist
 850] do-raraic mór m-bríge,
 851] la féil macc Mochábae,
 852] ochtmogae mór míle.
 D. iv. nonas Augusti.
 853] Lasin máthir máir-sin
 854] Teothota in bóid-sin,
 855] lotar lasa m-búaid-sin
 856] na trí maccáin móith-sin.
 E. iii. nonas Augusti.
 857] Metropoil ind Eoin,
 858] inmain féil co n-áni,
 859] i n-airecht co n-nóebi
 860] corpán soér Stefáni.
 F. Pridie nonas Augusti.
 861] Bid fáilid iar ríchtu,
 862] frimm is mór a dóche,
 863] in nóeb-gérat rígdae
 864] Mo Lua macc’ Óche.
 G. Nonis Augusti.
 865] Céssad án Herenti
 866] ar-dlig comarc cóemdae,
 867] la h-Osualt nóeb n-áilme,
 868] ard-rí Saxan sóerdae.
 A .viii. idus Augusti.
 869] Sistán epscop Rúamach
 870] ruc súas saithe snámach,
 871] la M’ Chua, clí búadach,
 872] ó Chlúain Dolcain dálach.
 B. vii. idus Augusti.
 873] Dlom cóic ar thrib cóectaib
 874] blíadnae, bríg ron-fethis,
 875] mór-fessiur cen aithis
 876] con-atuil i n-Effis.
 C. vi. idus Augusti.
 877] Féil Beóáin maicc Nessáin
 878] Noll, ni h-attach m-bille,
 879] Colmán epscop aille,
 880] ó Inis Bó Finde.
 D. v. idus Augusti.
 881] Feith let paiss Antóni,
 882] Firmí fortrén muinter.
 883] i n-Achud Cháin clantair
 884] Nath Í credal cruimther.
 E. iv. idus Augusti.
 885] Croch lán Laurint deochain
 886] dia chorpán ba calad:
 887] la slúag slán sóer so-dath
 888] Bláán cáin Cinn Garad.
 F. iii. idus Augusti.
 889] Guid Airerán n-ecnai
 890] assa clú nád chelar,
 891] la Ualerán n-idan
 892] Tiburtius trén trebar.
 G. Pridie idus Augusti.
 893] Togairm Lassréin Inse
 894] Muredaig móir mochthai,
 895] co cléir nóib nád athbi,
 896] féil Segéni sochlai.
 A. Idibus Augusti.
 897] Hipolitus martir
 898] ba mírbuil a thóiden;
 899] co slúag adbul úasal
 900] Mo M’ Áedóc mind n-Góidel.
 B. xix. cal. Septembris.
 901] La gairm Fortunáti
 902] tar fairgi lir longaig,
 903] macc int sháir, caín cimbid,
 904] féil Fachtnai maicc Mongaig.
 C. xviii. cal. Septembris.
 905] I mór-féil a h-aithmit
 906] fír-máthir ar n-athar,
 907] co slóg ríg, rán clochar,
 908] Fer Dá Chrích, cáin cathar.
 D. xvii. cal. Septembris.
 909] La croich Adrionis,
 910] co cléir nád char díchmairc,
 911] gein Maire, mind n-úag-bailc,
 912] nóeb-máthir mo ríg-maicc.
 E.. xvi. cal. Septembris.
 913] Ro céss Mammes martír
 914] mór-phéin i croich calaid,
 915] la cléir cáin cen chinaid,
 916] taimthiu Temnéin manaig.
 F. xv. cal. Septembris.
 917] Macc Cresséni M’ Ernóc
 918] mórais Fiadat fairinn:
 919] ba fer raith diar turinn
 920] Daig mór maith macc Cairill.
 G. xiv. cal. Septembris.
 921] Croch in martir Mágni
 922] co cléir co m-búaid bláthe,
 923] Mochtae mór, maith síthbe,
 924] Énán Dromma Ráthe.
 A. xiii. cal. Septembris.
 925] Ro céss Dioscorus,
 926] ar Chríst, cing as fherdu,
 927] Pampil, breó as amru,
 928] co mór-shlúagud geldu.
 B. xii. cal. Septembris.
 929] Guid i féil Uincentí
 930] do chongnam frit anmain
 931] epscop Senach sulbair
 932] Clúana h-Iraird adbail.
 C. xi. cal. Septembris.
 933] At-taig itge Tiamdai
 934] daltai Póil co n-áni,
 935] guid maccraid co nóibi
 936] ind nóib Emiliáni.
 D. x. cal. Septembris.
 937] La paiss Fortunáti,
 938] imma-lluid lín catha,
 939] for óen-líth, lúad m-betha,
 940] féil Eogain Aird Shratha.
 E. ix. cal. Septembris.
 941] La sreith slóig Zenobi,
 942] ata scél ro-clotha,
 943] Sen-Phátric cing catha,
 944] cóemaite ar srotha.
 945] Ro sreth scél a chésta
 946] cech leth co sál srúamach,
 947] iar mór-chroich ro rígad
 948] in Bartholom búadach.
 G. vii. cal. Septembris.
 949] Búaid Abundi martír
 950] dia chelebrad coméir!
 951] for nem co slóg soléir
 952] ro drebraing iar n-drobéil.
 A. vi. cal. Septembris.
 953] Drong in martir glandai
 954] Rufin caín co m-bindi,
 955] co r-ríg nél nóeb n-doë
 956] luid tre roë rindi.
 B. v. cal. Septembris.
 957] Ronn-ain Ciriacus
 958] cona chléir cháin chathlaic.
 959] Hermes céssais ro-chneit,
 960] int airdirc a h-Afraic.
 C. iv. cal. Septembris.
 961] Aisndéid céssad Iohain
 962] Baptist, bith co léri,
 963] la nói cét co n-óigi
 964] for fresgabail h-Éli.
 D. iii. cal. Septembris.
 965] Álaind h-úag Agappa
 966] as grían do for nóebaib,
 967] ad-reth búaid úas búadaib
 968] cona sethraib sóeraib.
 E. Pridie cal. Septembris.
 969] Sernait ethre n-Auguist
 970] Aedán in grían geldae,
 971] Inse Medcoit molmae,
 972] la Paulín na fedbae.
 F. Calendis Septembris.
 973] For Septimbir calaind
 974] Cicilia co n-dírgi,
 975] cethir chét co n-úagi
 976] fiche teoir míli.
 G. iv. nonas Septembris.
 977] Molthae Theodótam
 978] la Senán, it sóir-seom
 979] la Críst cáin a m-búaid-seom
 980] cona cléir it cóim-seom.
 A. iii. nonas Septembris.
 981] Colmán Dromma Ferta,
 982] Longarad grían álaib,
 983] Macc Nisse co m-mílib,
 984] ó Chonderib Máraib.
 B. Pridie nonas Septembris.
 985] I már-fhlaith cen attáil
 986] indat bláithe beccáin,
 987] agait mór a maccáin
 988] imm Ultan Aird Breccáin.
 C. Nonis Septembris.
 989] La Brecc-búaid do-ríme
 990] do-rograd a h-Ére,
 991] Eolang cáid, cáin áge,
 992] Achid Bó, búaid lére.
 D. viii. idus Septembris.
 993] Luscai la Macc Cuilinn
 994] caín decheng ad-rannai,
 995] féil Scéthe sund linni,
 996] Coluimb Roiss gil Glandai.
 E. vii. idus Septembris.
 997] Glan-chéssad Senóti
 998] ata soilsi slechtae,
 999] slúag Anathais ortae
 1000] co n-ilur a fertae.
 F. vi. idus Septembris:
 1001] For-aithmentar Mair,
 1002] nít marbdae for tercphít,
 1003] la Tiamdae iar sétaib
 1004] co trib cétaib martír.
 G. v. idus Septembris.
 1005] Mór líth línass crícha,
 1006] crothass longa lúatha,
 1007] Maicc int Sháir tar ríga,
 1008] féil cháin Chíaráin Chlúana.
 A. iv. idus Septembris.
 1009] Clí derg-óir co n-glaini,
 1010] co r-recht tar sál sidi,
 1011] súi diand Ériu inmall,
 1012] Findbarr Maige Bili.
 1013] Paiss Prothi Iacinthi,
 1014] ba co n-imbud galair,
 1015] Sillán salm cech lobair
 1016] i n-Imbliuch caín canair.
 C. Pridie idus Septembris.
 1017] Celebair féil n-Ailbi
 1018] la Fleid sorchai snámaig,
 1019] h-i féil Laissréin lígaig
 1020] ó Daminis dálaig.
 D. Idibus Septembris.
 1021] Dlom díis ar fichit
 1022] martir co méit nóibe,
 1023] lasin cingid m-báge,
 1024] Dagán Indbir Dóile.
 E. xviii. cal. Octobris.
 1025] Do-ling duit féil Chóemáin
 1026] Bricc la diis m-bolmair,
 1027] paiss cáid Cipriáin dermair
 1028] la céssad caín Cornail.
 F. xvii. cal. Octobris.
 1029] La cosecrad m-baslicc
 1030] Maire, múr co talcai,
 1031] Cirinus cen shotlai
 1032] luid co slúag mór martrai.
 G. xvi. cal. Octobris.
 1033] Mór-threcheng nád donae,
 1034] Mo Ninn, núall cech gena,
 1035] in h-Í Laissrén sona,
 1036] la Laissrén mór Mena.
 A. xv. cal. Octobris.
 1037] Eufemia cen dígnae,
 1038] ráid a paiss cinn blíadnae;
 1039] Broccán Roiss Tuirc tuirme,
 1040] la féil ro-maith Ríaglae.
 B. xiv. cal. Octobris.
 1041] Ráthatar i r-riched
 1042] secht cét míled m-bláthe,
 1043] la gein cáin cen dígnae,
 1044] Énán Dromma Ráthe.
 C. xiii. cal. Octobris.
 1045] Ráith co n-ilur sochlach
 1046] co Críst, cóemdae taithlech,
 1047] cona shlóg ríg remain
 1048] Enair, inmain aithmet.
 1049] At-techam na h-óga
 1050] do-airset ar n-dála,
 1051] ind rígain Dar Óma
 1052] cona slóg ron-snáda!
 E. xi. cal. Octobris.
 1053] Snáidsiunn in sab slúagach
 1054] i sossad n-ard n-óiblech,
 1055] in grían gel co l-lígdath,
 1056] Mathae múr trén tódlech.
 F. x. cal. Octobris.
 1057] Pantaleo, Muric,
 1058] a m-mór-shlúaig cat éat?
 1059] sé cét caín-shlúag óac
 1060] ar díb mílib déac.
 G. ix. cal. Octobris.
 1061] Do Adamnán Íae
 1062] assa tóidlech tóiden,
 1063] ro ír Ísu uasal
 1064] sóerad m-búan m-ban n-Góidel.
 A. viii. cal. Octobris.
 1065] Compert Iohain uasail
 1066] Babtaist, as mó scélaib:
 1067] acht Íssu de dóinib
 1068] as amram ro génair.
 B. vii. cal. Octobris.
 1069] La cléir Eusébi
 1070] sóerais cech fleid forcraid,
 1071] la líth ind fhir shercaig,
 1072] féil Barri ó Chorcaig.
 C. vi. cal. Octobris.
 1073] Colmán ó Laind Elo
 1074] la h-ógi alt légend,
 1075] conid h-é, án núallan,
 1076] Iohain már macc n-Érenn.
 D. v. cal. Octobris.
 1077] Ar n-dí gérait chridi,
 1078] a croch ní pu árlius,
 1079] ron-snádat diar n-dílius
 1080] Cosmas, Damiánus.
 E. iv. cal. Octobris.
 1081] Dá Fhindio geldai
 1082] it gessi im cech cobair,
 1083] clíar már Marcill umail,
 1084] Iunaill la líth lobair.
 F. iii. cal. Octobris.
 1085] La gleó fri draic n-dálach
 1086] do Michél balc búadach,
 1087] ar-sil Ancrist n-írach
 1088] in míl slis-gel slúagach.
 G. Pridie cal. Octobris.
 1089] Septimbir iar saithib
 1090] at-saigtis ar sethir,
 1091] súi slán sothnge suthain
 1092] Cirine bán Bethil.
 A. Calendis Octobris.
 1093] Búaid Prisci, paiss Lúcáis,
 1094] líth Germain, grían cétul,
 1095] féil nóeb-reilce n-úasal
 1096] i n-Ochtimbir étun.
 B. vi. nonas Octobris.
 1097] Eleuther in martír
 1098] ar-muinter a fhéli,
 1099] onme for óen-líni
 1100] la paiss Eusébi.
 C. v. nonas Octobris.
 1101] Sóer-gein Mairc i n-Egept
 1102] asslondud cech gen.
 1103] Candida grían shona
 1104] gein caín Colmáin Elo.
 1105] Áil Marcellum n-epscop
 1106] co n-aidbli a bríge,
 1107] la céssad na h-óige
 1108] in ball-gel Baluíne
 E. iii. nonas Octobris.
 1109] Blog dond liic lógmair
 1110] la slóg martir n-amrae,
 1111] Sínech ingen Fhergnae
 1112] Crúachan Maige Abnae.
 F. Pridie nonas Octobris.
 1113] Abb Clúana in Lucell
 1114] la Báithíne m-brígach,
 1115] Fer Dá Chrích, clíi búadach:
 1116] epscop Lugdach lígach.
 G. Nonis Octobris.
 1117] La Mathae Marc n-epscop
 1118] as-ort slúag co n-gainni,
 1119] la cléir caín co m-bindi
 1120] féil Cellaich co l-lainni.
 1121] Lécsit lúth co n-áni
 1122] ar bith-aittrib rígi
 1123] trét ingen co n-ógi
 1124] la paiss find Faustíni.
 B. vii. idus Octobris.
 1125] h-I féil Eusébi
 1126] cechaing súas íar sétaib
 1127] slóg dermar de rígaib,
 1128] cóicae ar trib cétaib.
 C. vi. idus Octobris.
 1129] Trí chét ar thrib dechib
 1130] la fer caín cen táde,
 1131] Fintan find, frém fíne,
 1132] Dromma Ingaird áge.
 D. v. idus Octobris.
 1133] It ána a n-dírmann
 1134] in tríir im-rádam
 1135] Fortchern, Lommán lainnech,
 1136] Cainnech maccu Dálan.
 E. iv. idus Octobris.
 1137] Dlom Fíacc ocus Fiachraig
 1138] onme, mor in máin-sin,
 1139] Mo Bíi, balc a m-búaid-sin,
 1140] in clár-ainech cáin-sin.
 F. iii. idus Octobris.
 1141] Comgan ocus Marcill
 1142] co l-lethet a l-linde,
 1143] ind óc-rígain glandae
 1144] féil Findsiche finde.
 G. Pridi idus Octobris.
 1145] Féil Calisti epscoip,
 1146] aisndéid for óen-líni,
 1147] la céssad co n-ógi
 1148] ind epscoip Paulíni.
 A. Idibus Octobris.
 1149] Prím-chéssad Maurorum
 1150] ro closs fon m-bith m-buidnech,
 1151] damdatar mór tadlech
 1152] iar serb-charcraib cuimrech.
 B. xvii. cal. Novembris.
 1153] Cíar tríb cétaib cáinib
 1154] cethir deich don búaid-sin,
 1155] Ríaguil ráith a r-réim-sin
 1156] Colmán ón Chill Rúaid-sin.
 C. xvi. cal. Novembris.
 1157] Ro céss mór in martír
 1158] Necodímus nemdae,
 1159] cona chléir, caín tuidme,
 1160] sab indarbai demnae.
 D. xv. cal. Novembris.
 1161] Demin la pais Pilipp
 1162] prím-martir don-formaig,
 1163] Trifoniae don trednaig
 1164] do-bert Críst caín cobraid.
 E. xiv. cal. Novembris.
 1165] Rop cobair dún Auster
 1166] as-chomart tré ríaga,
 1167] ron-snáda, ron-sóera
 1168] slúag Susi sech phíana!
 F. xiii. cal. Novembris.
 1169] Paiss Eutaicc la Fintan
 1170] Mael Dub, mór a n-gáir-sin,
 1171] cáin-grían ocont shléib-sin,
 1172] dend Éoganacht áin-sin.
 G. xii. cal. Novembris.
 1173] Án-breo co m-bruth athre
 1174] Fintan fír-ór promthae,
 1175] macc Telcháin trén trednach,
 1176] cath-míl credlach crochthae.
 A. xi. cal. Novembris.
 1177] Croch Pilipp ind epscoip
 1178] las n-ort slúag co l-léri,
 1179] Mathae mind cech rígi,
 1180] la paiss Eusébi.
 B. x. cal. Novembris.
 1181] Escomlud Longíni
 1182] dond ríg-fhlaith as díxu:
 1183] geguin, gním as úaisliu,
 1184] tóebán álaind Íssu.
 C. ix. cal. Novembris.
 1185] Asslondud sóer Séuir
 1186] is ferr duit dian fésser,
 1187] fris-rócaib nem n-uasal
 1188] co cethorchait chréssen.
 D. viii. cal. Novembris.
 1189] Cethir deich dá chóicait
 1190] la Maxim don-ascnai,
 1191] Críst la féil fir thuicsi
 1192] Laissrén mór macc Nascai.
 E. vii. cal. Novembris.
 1193] Nassad, Beóán, Mellán,
 1194] nach mod ata-sníäim.
 1195] inmain cethrur cóäir,
 1196] féil ingen Maicc Íäir.
 F. vi. cal. Novembris.
 1197] Erc Domnaig Móir máinich,
 1198] Abbán abb caín clíarach,
 1199] Odrán sab sóer snámach,
 1200] Colmán h-aue Fiachrach.
 G. v. cal. Novembris.
 1201] Is fairsing a n-dál-som
 1202] Babilón a r-rúam-som,
 1203] Tathae ocus Símón,
 1204] is dímór a slúag-som.
 A. iv. cal. Novembris.
 1205] Slúag Quinti co m-mór-bruth
 1206] ronn-ain ar cech n-gábud:
 1207] gabsait buaid iar n-dílgud
 1208] la Táimthene tálgud.
 B. iii. cal. Novembris.
 1209] Dá chét sescat sláne
 1210] for óen-líth, ler m-búadae,
 1211] Ernach óg, ard áge,
 1212] Colmán maccu Gúalae.
 C. Pridie cal. Novembris
 1213] Quintínus caín crochthae,
 1214] Faelán co méit methle,
 1215] sernait co slóg aithre
 1216] Ochtimbir ard ethre.
 D. Calendis Novembris.
 1217] Lonán, Colmán, Crónán,
 1218] cona cléir gil gríanaig:
 1219] slúaig Helair deirb dálaig
 1220] sóerait samain síanaig,
 E. iv. nonas Novembris.
 1221] Sruith apstal ar tíre,
 1222] Pátric prímdae áge,
 1223] do-bert bendacht m-búade
 1224] for epscop Erc Sláne.
 F. iii. nonas Novembris.
 1225] Sluind Elair tars ro-muir,
 1226] Murdebar mind senaid,
 1227] líth cáin Corcu Nutain
 1228] la féil Cóemáin Enaig.
 G. Pridie nonas Novembris.
 1229] Inmain grían cen opni,
 1230] co m-mór-chléir cen ecli,
 1231] Perpetua cen dígnae
 1232] coniunx prímdae Petri.
 1233] Paiss Domnini airdirc
 1234] imma slechta fermaicc:
 1235] do rath Dé ba for-lán
 1236] Colmán Glinne Delmaicc.
 B. viii. idus Novembris.
 1237] Cé do-légsat dóini
 1238] tré martrai co n-áni,
 1239] ad-reth riched rúnach
 1240] dúnad Adriáni.
 C. vii. idus Novembris.
 1241] Drong adbul Eusébi,
 1242] cérbo gúr a slige,
 1243] fo-fuair, fortrén togae,
 1244] tír mór i m-maig nime.
 D. vi. idus Novembris.
 1245] For nem núall Claudíni:
 1246] luid cléir cáin cen áera,
 1247] la líth línas túatha
 1248] Barr-find mór-maicc Áeda.
 E. v. idus Novembris.
 1249] Dónait ocus Damián
 1250] níptar ecnaig anbli:
 1251] for óen-líth co suilgi
 1252] féil Sínche co sadbri.
 F. iv. idus Novembris.
 1253] Aed macc Bricc dend rígraid,
 1254] becc ná bu mó écaib,
 1255] is ard isin mór-fhlaith
 1256] in sab Síl Chuinn Chétaig.
 G. iii. idus Novembris.
 1257] Carbre Cúlae Rathin,
 1258] rath rígdae tar ro-muir,
 1259] sanct Martain, sóer samuil,
 1260] slíab óir íarthair domuin.
 A. Pridie idus Novembris.
 1261] Do-rindnacht la suithi
 1262] soas co m-méit tiachrai
 1263] dom Chummain caín mílti
 1264] macc find Fotae Fiachnai.
 B. Idibus Novembris.
 1265] For íd estecht Eutaicc
 1266] martir ma im-rordaiss
 1267] ré notlaicc aird aurgaiss
 1268] do-gné init chorgaiss.
 C. xviii. cal. Decembris.
 1269] Clemeint ocus Colmán
 1270] celebair a féli,
 1271] fri gein Críst co n-óigi
 1272] tindscan lechsa léri.
 D. xvii. cal. Decembris.
 1273] La céssad Secundi
 1274] co slógud cech datha,
 1275] corgus ma fot-botha
 1276] tindscan greim do chatha.
 E. xiv. cal. Decembris.
 1277] Clíar Augustín epscoip
 1278] dech no chartais tredan,
 1279] tróethsus mór n-gúr n-galar
 1280] cethorchae cáin credal.
 F. xv. cal. Decembris.
 1281] Celebair féil Teclae,
 1282] is íar m-búaid do-rochair,
 1283] Búaid-beó, búan balc cathair,
 1284] la Duilech cáin Clochair.
 G. xiv. cal. Decembris.
 1285] Cain coisecrad n-eclas
 1286] Petair is Phóil phrímdai,
 1287] maicc Beraig co n-ógi,
 1288] féil réil Rónáin rígdai.
 A. xiii. cal. Decembris.
 1289] Ráid cosecrad m-baslic
 1290] Eoin maicc cen mélacht,
 1291] luid cethorchae díllacht
 1292] la Maxim mór n-gérat.
 B. xii. cal. Decembris.
 1293] Guid Escon la Fróechán
 1294] ar Bledma bailc bélaib
 1295] la céssad co r-rúnaib
 1296] slúag Bassi ís nélaib.
 C. xi. cal. Decembris.
 1297] Nóeb-decheng con-rúalae
 1298] co Críst la gein Clémint,
 1299] macc Commain a h-Árainn,
 1300] macc Congraid a h-Érinn.
 D. x. cal. Decembris.
 1301] Íar céssad h-i m-martrai,
 1302] Maire! loichet laindrech,
 1303] ráith co ríg-macc n-ainglech
 1304] Cicilia cháin chaindlech.
 E. ix. cal. Decembris.
 1305] Céssad cáin Clémentis
 1306] eter tonna trethain,
 1307] adorthar a chathair
 1308] fo thonnaib lir lethain.
 F. viii. cal. Decembris.
 1309] La Cíanán Doim Líäcc
 1310] caín dias diar tuirinn,
 1311] macc Lénéni ro-laind
 1312] la Colmán Duib Chuilinn.
 G. vii. cal. Decembris.
 1313] Lasin n-Eoin Cassian
 1314] assa érchaín corann,
 1315] luid a Croich, caín ferann,
 1316] Findchú ó Bríg Gobann.
 A. vi. cal. Decembris.
 1317] Guid décheng n-derb n-dálach
 1318] co popul bán búadach,
 1319] Banbán, bruth óir óiblech,
 1320] epscop Siric srúamach.
 1321] Srúaim n-ecnai co n-áni,
 1322] Sechnall mind ar flathae,
 1323] ro gab ceol, sóer solad,
 1324] molad Pátric Machae.
 C. iv. cal. Decembris.
 1325] Prím-threcheng nach duthain
 1326] Trophimi cen mathim,
 1327] maicc Bochrae, búaid suthain!
 1328] ó Achud réid Rathin.
 D. iii. cal. Decembris.
 1329] Ríg-féil Brénainn Biroir,
 1330] fris m-bruchta leir lébenn.
 1331] ba cáin mind már n-ualann,
 1332] cenn find fáithe n-Erenn.
 1333] Andreas as dánu
 1334] fri croich, céim as úagu,
 1335] do-beir barr, no bágu,
 1336] Nouimbir for slúagu.
 F. Calendis Decembris.
 1337] Sluind Decimbir calaind,
 1338] Candida caín curach,
 1339] paiss Panchrati calad,
 1340] féil nóib Nessáin Ulad.
 1341] Oll-chéssad Parmeni
 1342] iar serb-gáibthib gortae,
 1343] gessi la lín martrae
 1344] Mael Odrán mór mochtae.
 1345] Martrae ard Herácli
 1346] cona chléir ind fhír-druin,
 1347] Macc Óige co n-úagbail,
 1348] luam Liss Móir mírbuil.
 B. Pridie nonas Decembris.
 1349] Merobus, Claudicus
 1350] co n-aidbli a srethe:
 1351] ba h-óen ar sóer sruithe
 1352] in fíal Fer Dá Lethe.
 C. Nonis Decembris.
 1353] Foraithmet Iustini
 1354] ind epscoip co n-áni,
 1355] Amanti, Crispini,
 1356] Umbáni, Filádi.
 D. viii. idus Decembris.
 1357] Féil Gobbáin, gáir míle,
 1358] co cléir martrae máre,
 1359] múr ainglech, abb h-óige,
 1360] maccu laindrech Láne.
 E. vii. idus Decembris.
 1361] La paiss Policarpi
 1362] cona chléir shóir shrúamaig:
 1363] ó Mainistir máinig
 1364] féil bán Buiti búadaig.
 F. vi. idus Decembris.
 1365] Buaid n-Ichtbrichtáin umail
 1366] da-rrala tar ro-muir.
 1367] do Chríst cachain figil
 1368] h-i curchán cen choduil.
 G. v. idus Decembris.
 1369] It cadlai dí ingein
 1370] Ailella nád chlithi:
 1371] is caín slúag a l-laithi,
 1372] dí gréin Airthir Liffi.
 A. iv. idus Decembris.
 1373] La dá chóicat ógdae
 1374] cert-trichae co l-láni,
 1375] líth Capitolini,
 1376] féil Mo Dímóc dáni.
 B. iii. idus Decembris.
 1377] Damasus la M’ Shenóc
 1378] Mugnai tuaith, mag lethan,
 1379] féil M’ Elteóc cáid cath-fhir,
 1380] co slóg thrén tar trethan.
 C. Pridie idus Decembris.
 1381] Tor óir úas cech ler-maig,
 1382] gébaid coir frim anmain,
 1383] Findén find, frém inmain,
 1384] Clúana Iraird adbail.
 D. Idibus Decembris.
 1385] Ar laithe n-dil n-dálach
 1386] tairset co méit míle,
 1387] Báethán Clúana credlach,
 1388] Colomb trednach Tíre.
 E. xix. cal. Ianuarii.
 1389] Don-rogra dond ríg-fhlaith
 1390] ríg ro ucc ar siúr,
 1391] sab cáid clóithe coïr
 1392] Drusus cona thriúr.
 F. xviii. cal. Ianuarii.
 1393] Togairm Fausti fechtnaig
 1394] co cléir chain a thempuil,
 1395] la féil Flaind féil impir,
 1396] comarbai búain Bennchuir.
 G. xvii. cal. Ianuarii.
 1397] Búaid find Ualentini
 1398] co cléir cháin at-róiriss,
 1399] féil Mo Beóóc dígrais
 1400] ó Ard chaindlech Cháinroiss.
 A. xvi. cal. Ianuarii.
 1401] Ron-snáda slúag Uictoir
 1402] iar m-búaid gníma gaile,
 1403] co r-risam, án sube,
 1404] Íssu már macc Maire.
 B. xv. cal. Ianuarii.
 1405] Már-grían inna cland-sa,
 1406] Magniu, maith a m-mind-sa,
 1407] Diucaill, dían a n-amm-sa,
 1408] ropat fháilti frimm-sa.
 1409] Frimm anmain rop fáilid
 1410] co n-aidbli a slógaid,
 1411] caín glan-mann Dé dúilig,
 1412] Samthann Clúana Brónaig!
 D. xiii. cal. Ianuarii.
 1413] Ba brígach iar léri
 1414] slúag már imme-rádi,
 1415] rerthe úainn for céti
 1416] i cóimthecht Ignáti.
 E. xii. cal. Ianuarii.
 1417] Itge ind nóib Thomáis,
 1418] atnecham ria m-bandaib,
 1419] a bás ba scél n-ingir
 1420] i n-India iar rannaib.
 F. xi. cal. Ianuarii.
 1421] Ronn-ain itge Tuae,
 1422] Itharnaisc, nád labrae,
 1423] la h-Éméne n-geldae
 1424] de brú Berbae balbae.
 G. x. cal. Ianuarii.
 1425] Paiss ocht cét cáin martrae,
 1426] co sescait sóer slechtae,
 1427] la m-M’ Themnióc dind rígraid,
 1428] Clúana fír-maith Fertae.
 A. ix. cal. Ianuarii.
 1429] Frestal Luciáni
 1430] la m-M’ Chua caín cocrait,
 1431] macc Lonáin donn-ecmaic
 1432] in n-adaig ré notlaic.
 B. viii. cal. Ianuarii.
 1433] In notlaic mór mírbuil
 1434] Críst ó Mairi bán-glain
 1435] génair la díth n-dorchae,
 1436] rí sorchae síl Ádaim.
 C. vii. cal Ianuarii.
 1437] Atnecham diar n-dígdi
 1438] Mo Chommóc co n-áni,
 1439] cáin-grian guires míli,
 1440] ainm sorchae Stepháni.
 1441] Slán-chotlud Iohannis
 1442] i n-Efis, án bordgal,
 1443] a bráthair as ardam
 1444] la h-Iacoib ordan.
 E. v. cal. Ianuarii.
 1445] Airdirc an núall suthain
 1446] sech cach cóemdai methil,
 1447] cantae túas dia n-athair,
 1448] in maccáin ó Bethil.
 F. iv. cal. Ianuarii.
 1449] Bid émid a cobair,
 1450] in cech úair donn-ecri,
 1451] Uictor co slóg sochlae
 1452] la h-Airerán n-ecnai.
 G. iii. cal. Ianuarii.
 1453] Écen charcra crochais
 1454] slúag már Mansuéti,
 1455] la h-Ailbe co n-ógi,
 1456] ar-ricfam a fhéli.
 A. Pridie cal. Ianuarii.
 1457] Lochán ocus Éndae
 1458] Siluester, sóer talland,
 1459] dia féil—ní léim n-imfann—
 1460] ascnam céim for caland.
 1] Ón chalaind co araili
 2] ro fersam ar n-íarair:
 3] á Íssu co fírbail
 4] fort-selbai do blíadain!
 5] Buidencech óin-laithi
 6] dos-ruimdemar remáin,
 7] con-ecmaingsem eráin,
 8] ar cenn fri cenn Enáir.
 9] Ba h-énirt ar cumang
 10] h-i corpán as ísliu,
 11] acht ron-sert as úaisliu,
 12] serc ard arbair Issu.
 13] h-Úasal-athraig, fáithi,
 14] do Chríst cíaptar céli,
 15] la dóini i l-láini
 16] ní fessa a féli.
 17] Acht ro fess nád ránic
 18] ard-riched in ríg-sa,
 19] anim din bith búan-sa
 20] acht i n-óen na líth-sa.
 21] Luchtlach lán cech laithi
 22] i l-líg-fhlatha lestur,
 23] iar m-búaid ocus coscur,
 24] do-digset diar frestul!
 25] For nem a con-rúalae
 26] cech laithe dind íre,
 27] ní gó cé ro báige
 28] as mó mílib míle.
 29] De mílib a m-mór-sin
 30] a m-muir m-brígach m-búan-sin,
 31] ní tucsam dind lín-sin
 32] acht ríga na slúag-sin.
 33] Slúaged caín cech laithi
 34] ata n-aidble bríga,
 35] de cach leith dar túatha
 36] domm-ísat la ríga.
 37] Á rí nóib not-guidiu
 38] is íar scís fom-ruirmius
 39] ro bith-beó it pardus
 40] lasin slóg do-ruirmius!
 41] In rígrad do-ruirmius,
 42] ol is loimm de ro-muir.
 43] cechae co cléir chredail
 44] robet ocomm chobuir!
 45] Cotom-rócbat uili
 46] comm ríg rímter flaithi,
 47] rom-shnáidet mo shruithi
 48] cách co lucht a laithi.
 49] Lucht fris fáilti feraim
 50] cosin cách no charim,
 51] rom-snáidet com fhairinn,
 52] cund, céill, curp com anim.
 53] Nach anim ro ánic
 54] riched, réim as díxu,
 55] ro-icfa as úaisliu
 56] ron-bé bendacht Íssu.
 57] A sobarthan uile
 58] lasin slóg cos’ tíagat,
 59] ron-nóebat, ron-mórat
 60] in n-ard-ríg ad-gíallat.
 61] Lán-bendacht ind ríg-sa
 62] cona shlógaib cáinib,
 63] rob-bé úas bar n-dálaib
 64] for Máel Rúain ria n-dáinib!
 65] Dom-rairbera m’ aite,
 66] co Críst cóem tar dili,
 67] dia bendacht co n-glaini,
 68] la dúthracht a chridi.
 69] A Chríst, cotam-róither
 70] tís túas ar cech mélacht,
 71] frim dúbairt la dillacht
 72] ar écnairc do gérat!
 73] In grafand ro fersam
 74] flatha Críst is colbu,
 75] ar ro thúirsem libru,
 76] con-gaib mór di thorbu.
 77] Is torbe do oscraib
 78] dia m-ba lúrech lére,
 79] ar-peti cech díne
 80] do thoscélad féle.
 81] Cit suïd nod-légat
 82] ata lethna lindi,
 83] fil and mór n-ard n-aille
 84] fris-melat a rindi.
 85] Rí nime co n-ainglib,
 86] asa chlú nád célam,
 87] cach martir ad-rímem
 88] táncatar dia dénam.
 89] Ní soas do-rigni
 90] in lebrán léir laindrech,
 91] acht fortacht ríg ainglech,
 92] Issucán cáin caindlech.
 93] Cáin-shenad domm-ánic
 94] i m-mid-chuairt mo thige
 95] dia chocertad fíaduib
 96] fo ríaguil ríg nime.
 97] Ní h-ane fod-ruair,
 98] is col dúin dia foirglem,
 99] cech nóeb án co n-idnai
 100] do-rigni a choiptel.
 101] In t-ord inna caiptel
 102] ma beth nech fod-fhúasna,
 103] at-biur fíad in lín-sa
 104] is díthár don t-shlúag-sa.
 105] In slúag conidn-aicert
 106] in lebrán co l-léri,
 107] fria n-estecht co n-óigi
 108] ro cinnset a féli.
 109] Félire ro scrútus
 110] i céin ocus acus,
 111] la dúthracht do-rignius,
 112] do nóebaib do-ratus.
 113] Do-ratsat a m-bendacht
 114] for cach n-óen nod-géba,
 115] do-ragat dia fhrestul
 116] i n-aimsir at-béla.
 117] La bethaid a anmae
 118] h-i flaith gréne gile,
 119] iarna breith sech ingru
 120] for dindgnu secht nime.
 121] Ní dermat na díchell
 122] in cháich nád ro thuirmed,
 123] acht cuimbrigud indsce,
 124] fo shoas do chuibded.
 125] Cé betis secht tengtha
 126] im gin sóee suilgind,
 127] co bráth, mó cech delmaimm,
 128] issed ma do-ruirminn.
 129] Ní roach ná rudrad
 130] in lebrán co l-léri,
 131] acht taithmet nóeb n-óige
 132] la soas fo rédi.
 133] Césu réid ar lebrán
 134] co lúthigi altae,
 135] ní suirge na sotlae
 136] ro chruidi mór partae.
 137] Pairt adbul Ambrósi,
 138] séis Elair co l-léri,
 139] andgraib Hironími,
 140] martarlaic Eusébi.
 141] Slóged lebar n-Érenn,
 142] asa trebar tóiden,
 143] ro túrsem a n-dírman,
 144] félire fer n-Góidel.
 145] Fort-gillim cen rudiud
 146] cé roïs a l-lechtu,
 147] ní foigbe la luchtu
 148] félire bas certu.
 149] Is cathir do chomét
 150] a chétul cen merbai,
 151] is múr trén cen dolmai
 152] fri dóini, fri demnai.
 153] Fri Dia is dúbart,
 154] fri Demon is dínert,
 155] is salm sloindes mór-nert,
 156] is félire fír-chert.
 157] Cach óen dia m-ba esnad
 158] a sóer-chetul m-búan-sa,
 159] i m-bith-fhlaith ind ríg-sa
 160] noda-snáidfea in slúag-sa.
 161] Slúag ro-maith ind ríg-sa
 162] lasa tá mo bág-sa,
 163] bes comland an núall-sa
 164] tar a cenn am ráth-sa.
 165] Am ráth-sa dia ráith-sium
 166] nod-géba cech día,
 167] fort-gillim cen gúa
 168] i m-bith-fhlaith ro m-bía.
 169] La bethaid a anmae
 170] la Críst cóemdae nert-fhlaith,
 171] dia m-ba gnáth co r-ro-chneit
 172] a both slán ní decmaic.
 173] Mad étal nod-gaba
 174] fo déraib co n-glaini,
 175] fertae amrai ili
 176] do-génatar airi.
 177] Is arrae secht n-oiffrend
 178] mad nóeb arid-léga,
 179] is arrae trí cóecat
 180] don dilmain nod-géba.
 181] {L C LB P F§} Is arrae án aurtaig
 182] na féli-si uile,
 183] is nóebad a anmae,
 184] is tróethad a thuile.§
 185] Is fír-thabart coibsen,
 186] is arrae trí tredan,
 187] do chách phurt í canar
 188] ernaigthe céit chredal.
 189] Is cretar, is communn,
 190] is cantaic for salmaib,
 191] is dídnad do chredlaib,
 192] is écnairc do marbaib.
 193] Is todiuscud etlae
 194] cid dúrdae a chride,
 195] do-formaig a anae,
 196] berthi h-i flaith nime.
 197] Is lúrech im chrabud
 198] fri aslaige demnae,
 199] is diórad figle,
 200] is íccid cech thedmae.
 201] Is écnairc i m-bethu
 202] fri h-omun cech báeguil,
 203] is nóebad do gnímaib,
 204] is tinbúanad sáeguil.
 205] Is foillsiugud fertae,
 206] do-formaig cech m-bordgal,
 207] do-beir grád as ardam,
 208] is cumgabáil ordan.
 209] Is auromun Fíadat,
 210] is serc deodae daingen,
 211] is indarbae demnae,
 212] is tochuiriud aingel.
 213] It adamrai uili
 214] na fertae ad-fíadam,
 215] bendacht for cech n-duine
 216] ar-da-légfa íaram.
 217] Co m-bad h-ed no gessed
 218] don Chommdid co m-maissi,
 219] míl úre ní promfat,
 220] ní lobfat a thaissi.
 221] A anim cen chosnam
 222] i r-riched co n-gili,
 223] dia éis íarna ríchtain
 224] íccfaid drucht a ligi.
 225] La taithmet a féle
 226] ronn-ain gréss a n-guidi:
 227] nicon saethar madae,
 228] da-ruirmisem uili.
 229] Ind rígrad do-ruirmius,
 230] is ocus ar cundu,
 231] iar tuirim a féle
 232] do-rímiub a n-drungu.
 233] Drong árchaingel nime,
 234] im Michél sóer sobail,
 235] la nói n-grád ríg rathmair
 236] cathrach in Ríg romair.
 237] Drong rerach im Nóë
 238] tar sál-muire sretha,
 239] céli ind Ríg flaith-gil,
 240] ba h-ed aithgin m-betha.
 241] Drong fáithe imm Esaiae
 242] proféta cáin canmae,
 243] uasal-athraig guidme,
 244] la h-Abraham n-amrae.
 245] Drong apstal imm Phetar
 246] co n-desciplaib Íssu,
 247] Pól prímdae cen eclai,
 248] cenn ecnai as díxu.
 249] Drong martir im Stefan,
 250] doss órdae co n-glaini,
 251] ancharait imm Shen-Phól,
 252] drong nóeb-úag im Mairi.
 253] Drong nóeb-epscop Romae
 254] imm Phetar án bordgal:
 255] epscoip Ierusalem,
 256] la h-Iacob n-ordan.
 257] Drong epscop i n-Antuaig,
 258] la Petar breo prímdae,
 259] epscoip Alaxandriae,
 260] la Marc rúad-gorm rígdae.
 261] Drong nóeb Honoráti,
 262] cath-míl sochlae slúagach,
 263] drong ecnai ro rígad,
 264] la Benidecht m-búadach,
 265] Drong airdirc Giurgí,
 266] ní dedbul fri fethim,
 267] nach macc do-chuaid martrai
 268] la Hirúath i m-Bethil.
 269] Drong sacart ad-ropart
 270] corp Chríst césta cruiche
 271] dom chobair cech laithe
 272] la h-Árón sab sruithe.
 273] Drong manach imm Antón,
 274] ata rúndai retha,
 275] la Mártain míl catha,
 276] drong ard-nóeb in betha.
 277] Drong úasal-nóeb n-Érenn
 278] la Pátric as ardam,
 279] Columb Cille con-gaib
 280] co n-drongaib nóeb n-Alban.
 281] Drong dédenach dermar,
 282] for-chenna cáin gébenn,
 283] sanct Brigit íar m-búadaib
 284] co n-úagaib na h-Érenn.
 285] Inna druing-sea uili
 286] co n-ard-rígaib sóeraib,
 287] dom chobair, cléir gelbán,
 288] slóg dermár do nóebaib.
 289] Cech nóeb bói, fil, bías
 290] co bráth, brígach fo-dail,
 291] i coimthecht Críst credail,
 292] ro bet ocom chobair.
 293] Ro bet ocom chobair
 294] for nim ocus talmain,
 295] co tísat i m-buidnib
 296] do chungnam frimm anmain.
 297] M’ anim, mo chorp cnedach,
 298] céin bete fri sóithar,
 299] ro bet ocom dídnad
 300] ind rígrad ad-róithach.
 301] Ad-róithach in rígraid
 302] forsa raba íarar:
 303] á Íssu co fírbail
 304] ata-teoch-sa íaram.
 305] Iar tuirim na n-drong-sa,
 306] á ard-rí nád chlithi,
 307] á Chríst dianda chéle,
 308] miserére michi.
 309] Miserére michi,
 310] á ríg-fhlaith for tuiliu
 311] á Íssu not-caru,
 312] á Dé móir not-guidiu.
 313] A Dé móir not-guidiu,
 314] cluinte mo chneit trúaig-se,
 315] ro-beó iarsin báig-se
 316] i m-bith-gnáis int shlúaig-se!
 317] In slúag mór do-rímu
 318] at-bath in cech béscnu,
 319] frit, á Chríst as úaisliu,
 320] ad-sluindiu a chéstu.
 321] Ad-sluindiu a fuili
 322] fír-ennca for róenu,
 323] ad-sluindiu a n-áltu,
 324] a l-laignea tria tóebu.
 325] Ad-sluindiu a cneta,
 326] a n-osnada fégi,
 327] frit, á Chríst, com thrúaigi,
 328] ad-sluindiu a féli.
 329] Fri tudrach in domuin,
 330] ol is mór a dínert,
 331] immut-sa co m-bán-tlacht
 332] ad-sluindiu a sírecht.
 333] Ad-sluindiu a spirtu
 334] it ríg-fhlaith co m-maissi,
 335] duit-siu, ol it fissi,
 336] ad-sluindiu a taissi.
 337] Nach itge no guidiu
 338] duit-siu arnách n-éra;
 339] tara n-gnúissi bána
 340] ad-sluindiu a n-déra.
 341] Ad-sluindiu do riched,
 342] a n-deramrae n-daingen,
 343] ó medón co h-imbel
 344] co nóeb-airbrib aingel.
 345] Ad-sluindiu cech n-audpairt
 346] ad-roipred fo bróenaib
 347] do chorpán ís nélaib
 348] for altórib nóebaib.
 349] Ad-sluindiu núall m-búada
 350] cías cach macc lére,
 351] bróenán fola h-úare
 352] tria thóebán fodéne.
 353] Do dóenacht, do déacht,
 354] lat nóeb-Spirut n-delbdae,
 355] ad-sluindiu do thuidme
 356] lassin n-Athair nemdae.
 357] Ad-sluindiu lat nóebu
 358] frit a n-óg no ráidiu,
 359] condom-roib it rígu
 360] na ní ara m-báigiu.
 361] Nach bág forsa torchair
 362] mo menmae múad medrach,
 363] la béim dim churp cuimnech
 364] ro gé duit do theglach.
 365] Cluinte lat, á Íssu,
 366] do deórudán lobur,
 367] ferr lium indás anad
 368] scarad frisin n-domun.
 369] Co r’ ícthar mo barae
 370] la logud mo guide,
 371] ní diultach mo charae,
 372] ad-sluindiu frit uile.
 373] Aille, á chliar nime,
 374] nech úaib ardom-thúassi,
 375] cen buith i bar n-gnáissi
 376] is mór fodom-glúassi.
 377] Fom-glúaissi mór n-dubai
 378] sund ís ríched rind-mas,
 379] ol is maith for comgnas
 380] is tromm form for n-ingnas.
 381] Con-icid mo chobair,
 382] ol is mór for n-gaire,
 383] slánaigid mo chride
 384] ar écnairc Maicc Maire!
 385] Mór cumce i táu-sa
 386] i corpán chóel chodail,
 387] it móra mo chinaid,
 388] con-icid mo chobair.
 389] Manod-techtaid dé-sheirc
 390] cona tuirim téchti,
 391] bói sund dúib i n-ísli
 392] bochtán fris-mbad dénti.
 393] Ma choníssid coicsed
 394] ba mithig far tíchtu,
 395] atá sund as h-uatiu
 396] dedblén de thúaith Íssu.
 397] Cé ní eslind lib-si
 398] ar gnúis ind ríg nél-sa,
 399] ol am dedblén trúag-sa
 400] cen chobair mo dér-sa.
 401] Á drong nóeb secht nime,
 402] ol is mór for n-gaire,
 403] slánaigid mo chride
 404] ar écnairc Maicc Maire.
 405] Ar écnairc ind ríg-sa
 406] frisn-agar an núall-sa,
 407] fa-rith asint shním-sa,
 408] in pauperán trúag-sa.
 409] Cid trúag lasna bráithrea
 410] na guidi-se uili,
 411] duit, á Chríst, in tráth-sa
 412] ro gád-sa mo guidi.
 413] Guidiu itge n-aile
 414] tar cenn fer in betha,
 415] á Choimmdiu na flatha,
 416] á rí beres bretha!
 417] Bés níp aill do dáinib
 418] in dúbart-sa uile,
 419] diar n-éis arnáp barae,
 420] cóemchloither in guide
 421] In guide ron-gád-sa
 422] ní ar ulc fri dóini,
 423] ferr lium indás anad
 424] scarad frisin clóini.
 425] Cluinte lat, á Íssu,
 426] á Chríst dianda chéle,
 427] ro ere-siu uile
 428] guide cech maicc lére.
 429] Guide cech maicc lére,
 430] á Choimmdiu, ní h-espae,
 431] ro ere-siu doaib
 432] mad coair a n-gestae.
 433] Mad coair a n-gestae,
 434] á rí con-ic talmain,
 435] a curpu ro sóerae,
 436] ro nóebae a n-anmain.
 437] Anim cech maicc bethad
 438] is triut ro nóebad,
 439] síl n-Ádaim as díxu,
 440] la h-Íssu ro sóerad.
 On metrical grounds Rudolf Thurneysen (in Le mètre irlandais rinnard, Revue Celtique 7 (1886) 87-90: 89) considers that lines 441-556 are interpolated by a later poet.
 441] Rom-shóerae, á Íssu,
 442] mo chorp ocus m’ anmain
 443] ar cech ulc do-chuissin,
 444] fris-oirg forsin talmain.
 445] Rom-shóerae, á Íssu,
 446] á Choimmdiu cáin comul,
 447] amail sóersai h-Éli
 448] la h-Enóc don domun.
 449] Rom-shóerae, á Íssu,
 450] ar cech ulc for íre,
 451] amail sóersai Nóë
 452] macc Lamech din díle.
 453] Rom-shóerae, á Íssu,
 454] á rí glésse glandae,
 455] amail sóersai Abram
 456] de lámaib na Caldae.
 457] Rom-shóerae, á Íssu,
 458] á rí rúndai rathmar,
 459] amail sóersai Loth
 460] de pheccad na cathrach.
 461] Rom-shóerae, á Íssu,
 462] á rí úasail amri
 463] amail sóersai Iónas
 464] de brú céti magni.
 465] Rom-shóerae, á Íssu,
 466] it ríched i rathach,
 467] amail soersai Ísac
 468] de lámaib a athar.
 469] Rom-shóerae, á Íssu,
 470] lat nóebu tan tíastae,
 471] amail sóersai Teclam
 472] de ginól na bíastae.
 473] Rom-shóerae, á Íssu,
 474] ro éra do máthre,
 475] amail sóersai Iacób
 476] de lámaib a bráthre.
 477] Rom-shóerae á Íssu,
 478] ar cech n-olc nád rachrad,
 479] amail sóersai Ióain
 480] de neim inna nathrach.
 481] Rom-shóerae, á Íssu,
 482] ar iffern co trógi,
 483] amail sóersai Dauíd
 484] de gail claidib Góli.
 485] Rom-shóerae, á Íssu,
 486] ro sóerais na h-uili,
 487] Susannam co n-ordun
 488] iarsind fhorgul fuirri.
 489] Rom-shóerae, á Íssu,
 490] ar écnairc do báge,
 491] amail sóersai Ninuén
 492] i n-aimsir na pláge.
 493] Rom-shóerae, á Íssu,
 494] glé lim atom-didmae,
 495] amail sóersai popul
 496] Israël de Gilbae.
 497] Rom-shóerae, á Íssu,
 498] a Choimmdiu as deodam,
 499] amail sóersai Daniél
 500] assin chuithi leoman.
 501] Rom-shóerae, á Íssu,
 502] a rí sochlai sóbis,
 503] amal sóersai Moysén
 504] de manu Farónis.
 505] Rom-shóerae, á Íssu,
 506] mór-fhertae do-rignis,
 507] amail sóersai maccu
 508] de camíno ignis.
 509] Rom-shóerae, á Íssu,
 510] a rí cecha clainde,
 511] amail soersai Tóbe
 512] de thróge na daille.
 513] Rom-shóerae, á Íssu,
 514] ar écnairc do martrae,
 515] Pól Petar fíad rígaib,
 516] de dígail na carcrae.
 517] Rom-shóerae, á Íssu,
 518] ar accais cech thedmae,
 519] amal sóersai Iób
 520] de fhochidib demnae.
 521] Rom-shóerae á Íssu,
 522] á Chríst, ní rop áilsed,
 523] amail sóersai Dauíd
 524] ar Shauul dia tháinsem.
 525] Rom-shóerae, á Íssu,
 526] ar écnairc do máthre,
 527] amal sóersai Ióséph
 528] de lámaib a bráthre.
 529] Rom-shóerae, á Íssu,
 530] á rí benedicte,
 531] Israél co nóibi
 532] de dóiri Égipte.
 533] Rom-shóerae, á Íssu,
 534] ol is frit mo chairde,
 535] amail soersai Petar
 536] de thonnaib na fairge.
 537] Rom-shóerae, á Íssu,
 538] ar iffern n-gér n-genech,
 539] amail sóersai Ióain
 540] assin dabaig thened.
 541] Rom-shóerae, á Íssu,
 542] á rí úas na flathib,
 543] amail sóersai Samsón
 544] térnae assin chathir.
 545] Rom-shóerae, á Issu,
 546] m’ anmain ar cech n-dígail,
 547] amail sóersai Mártain
 548] ar shacart ind ídail.
 549] Rom-shóerae, á Íssu,
 550] ar écnairc do theglaig,
 551] amal sóersai Pátric
 552] de thonnud h-i Temraig.
 553] Rom-shóerae, á Íssu,
 554] ol is duit am céle,
 555] amal sóersai Cóemgein
 556] de chutaim in t-shlébe.
 557] Rom-shóerae, á Íssu,
 558] it bith-búana t’ fherta,
 559] á Chommdiu non-áiliu,
 560] fris-áiliur do thechta.
 561] Tan domm-í techt irguis,
 562] cid i caisc nó chorgus,
 563] rom-shnádat i pardus
 564] ind rígrad im-rordus.
 565] Im-rordus in rígraid
 566] immon ríg úas nélaib,
 &c. FINIT. amen
 Next PostNext Video: Άγιος Ντέκλαν (St Declan) Ιρλανδίας (+5ος αι.) – Όταν όλη η Ιρλανδία ήταν Ορθόδοξη


type: wikipedia

text:
Beazer Homes USA, Inc. is a home construction company based in Atlanta, Georgia. In 2016, the company was the 11th largest home builder in the United States based on the number of homes closed. The company operates in 13 states.
 As of December 31, 2016, the company had 161 active communities.
 History
 Beazer Homes USA was established in 1985 when Beazer, a British home construction company led by Brian Beazer, acquired Cohn Communities, an Atlanta-based home construction company. In 1986, the company acquired Gifford-Hill, a construction materials company. In 1988, it acquired Koppers in a hostile takeover.
 In 1991, the British parent company was acquired by Hanson.
 In 1994, the company became a public company via an initial public offering.
 In 1997, the company acquired the assets of Calton Homes of Florida for $16.7 million.
 In 2002, the company acquired Crossman Communities for $489.7 million in cash and stock.
 In 2004, the company acquired and started development on 242 home sites on Polk County, Florida.
 In 2006, the company acquired 86 town home sites in Seminole County, Florida.
 In 2018, Beazer Homes announced it has entered into an agreement to acquire Venture Homes, a leading private homebuilder in Atlanta, for approximately $65 million. The transaction also includes substantial construction work in process as well as 51 homes in backlog.
 Controversies
 Predatory lending and violations in mortgage servicing business
 In March 2007, the company received a grand jury subpoena from the U.S. Attorney's Office in the United States District Court for the Western District of North Carolina seeking documents related to its mortgage loan origination services. The investigation followed articles in The Charlotte Observer which noted that the company's aggressive sales tactics led to an unusually high foreclosure rate in its developments.
 Alleged violations of securities laws
 In July 2007, the company was investigated by the U.S. Securities and Exchange Commission after Chief Accounting Officer Michael T. Rand was fired for violating ethics policies by attempting to destroy documents related to the company's mortgage origination services.
 In 2014, Rand was found guilty of conspiracy and obstruction of justice charges.
 $50 million settlement
 On July 1, 2009, the company reached a $50 million settlement with several government agencies and admitted to fraudulent mortgage practices including retaining mortgage points that should have been used to lower interest rates charged, misinforming buyers that they were receiving down payment help when instead the price of the home was increased, circumventing HUD watch list programs, and ignoring borrower incomes when originating loans.
 Settlement of captive title insurance kickback allegations
 On October 30, 2007, the company agreed to pay $261,000 as part of a $1.4 million settlement by 6 home construction companies to resolve allegations by the U.S. Department of Housing and Urban Development that title insurance companies paid kickbacks to the builders in exchange for referrals. The companies denied wrongdoing and said that they settled to avoid legal expenses.
 References
 External links
 Companies listed on the New York Stock Exchange
 Construction and civil engineering companies of the United States
 Home builders
 Companies based in Atlanta
 1994 initial public offerings


text:
Die Volksbank Zuffenhausen eG gehört als Genossenschaftsbank zur Finanzgruppe Volksbanken Raiffeisenbanken und ist der Institutssicherung GmbH und der zusätzlichen freiwilligen Sicherungseinrichtung des Bundesverbandes der Deutschen Volksbanken und Raiffeisenbanken angeschlossen.
 Das Geschäftsgebiet der Volksbank Zuffenhausen erstreckt sich über die beiden Stuttgarter Stadtbezirke Zuffenhausen (mit den Stadtteilen Freiberg, Mitte, Mönchfeld, Rot und Zazenhausen) und Stammheim sowie die Gemeinde Möglingen. Die Bank hat ca. 27.000 Kunden, davon sind ca. 12.000 zugleich Mitglied der Bank.
 Hauptzweck und Aufgabe der Genossenschaft ist die wirtschaftliche Förderung und Betreuung ihrer Mitglieder.
 Geschichte
 Am 3. Oktober 1921 wurde durch 34 Mitglieder die Gewerbe- und Handelsbank eGmbH Zuffenhausen gegründet. Am 5. Januar 1922 wurde diese in den damals gemieteten Räumen im Hause Bahnhofstraße 58 (heutige Unterländer Straße 58) eröffnet. Aus den 34 Gründungsmitgliedern sind heute knapp 12.000 Mitglieder geworden, wobei sich im Laufe der Jahrzehnte die Struktur der Mitglieder sehr gewandelt hat. Besonders die Gruppe der Privatkunden hat stark zugenommen. Daneben sind Handwerksbetriebe und Gewerbetreibende aus Zuffenhausen sowie Industriebetriebe Mitglied der Bank.
 Aus- und Weiterbildung
 Die Volksbank Zuffenhausen bildet zum Bankkaufmann und zum Finanzassistenten aus.
 Stiftung
 Am 3. Oktober 2011 rief die Volksbank Zuffenhausen die „Stiftung der Volksbank Zuffenhausen eG“ ins Leben. Zweck der Stiftung ist die Förderung von Forschung und Wissenschaft, Kunst und Kultur, Bildung und Erziehung, der Heimatpflege, der Jugendhilfe, der Altenpflege, des öffentlichen Gesundheitswesens, des Sports, mildtätiger und kirchlicher Zwecke im Geschäftsgebiet der Volksbank Zuffenhausen eG. Das Stiftungsvermögen bestand zum Zeitpunkt der Gründung aus einem Barvermögen in Höhe von 150.000 Euro.
 Weblinks
 Website der Volksbank Zuffenhausen eG
 Einzelnachweise
 Kreditinstitut (Stuttgart)
 Zuffenhausen
 Gegründet 1921


type: other

text:
CAPÍTULO II DE LOS CONCEPTOS, PRONÓSTICO Y DE LA EXPECTATIVA DE INGRESOS
 CAPÍTULO III 1. DE LOS IMPUESTOS 1.2. IMPUESTOS SOBRE EL PATRIMONIO SECCIÓN PRIMERA 1.2.1 DEL IMPUESTO PREDIAL
 1.2.1.1 DE PREDIOS URBANOS
 DE LOS CONCEPTOS, PRONÓSTICO Y DE LA EXPECTATIVA DE INGRESOS
 ARTÍCULO 5.- LOS INGRESOS QUE PERCIBIRÁ LA HACIENDA PÚBLICA DEL AYUNTAMIENTO DE ATLATLAHUCAN, MORELOS, DURANTE EL EJERCICIO FISCAL CORRESPONDIENTE AL AÑO 2017, SERÁN LOS QUE PROVENGAN DE LOS CONCEPTOS Y EN LAS CANTIDADES ESTIMADAS SIGUIENTES:
 ESTADO DE MORELOS, MUNICIPIO DE ATLATLAHUCAN
 INGRESO ESTIMADO 2017
 INICIATIVA DE LEY DE INGRESOS PARA EL EJERCICIO FISCAL 2017.
 $130,213,008.57
 $121,755,575.95
 51,125,360.32
 $ 46,477,600.29
 1.2. IMPUESTOS SOBRE EL PATRIMONIO
 36,647,565.85
 $ 33,315,968.95
 1.2.1. IMPUESTO PREDIAL
 5,220,482.09
 $ 4,745,892.81
 1.3.1. IMPUESTO SOBRE ADQUISICIÓN DE BIENES INMUEBLES
 9,257,312.38
 $ 8,415,738.53
 1.8.1. IMPUESTO ADICIONAL
 3,028,500.40
 $ 7,258,500.48
 3.1. CONTRIBUCIÓN DE MEJORAS POR OBRAS PÚBLICAS
 3.1.1. CONTRIBUCIÓN DE MEJORAS POR OBRAS PÚBLICAS DEL SISTEMA DE AGUA POTABLE Y SANEAMIENTO DE ATLATLAHUCAN.
 4,789,228.97
 $ 4,353,844.52
 4.4.1. DERECHOS DEL SERVICIO DE AGUA POTABLE
 4.9. DERECHOS NO COMPRENDIDOS EN LAS FRACCIONES DE LA LEY DE INGRESOS CAUSADOS EN EJERCICIOS FISCALES ANTERIORES PENDIENTES DE LIQUIDACIÓN O PAGO
 70,446.97
 $ 64,042.70
 2,131,168.90
 $ 1,937,426.27
 65,661,303.55
 $ 61,664,161.69
 8.1. PARTICIPACIONES (Federales y Estatales)
 47,848,000.00
 8.2. APORTACIONES (Federales Ayuntamiento, Federales, Agua Potable)
 17,813,303.55
 3,406,999.46
 A EFECTO DE CUMPLIR CON LO DISPUESTO EN LA LEY GENERAL DE CONTABILIDAD GUBERNAMENTAL Y LOS LINEAMIENTOS EMITIDOS POR EL CONSEJO NACIONAL DE ARMONIZACIÓN CONTABLE (CONAC), EL DESGLOSE DE LA EXPECTATIVA DE INGRESOS, SE PRESENTA EN EL ANEXO ÚNICO QUE ES PARTE INTEGRANTE DE ESTA INICIATIVA.
 LAS CANTIDADES AQUÍ EXPRESADAS PODRÁN AJUSTARSE EN TÉRMINOS DE LO DISPUESTO EN LA LEY DE COORDINACIÓN HACENDARIA DEL ESTADO DE MORELOS Y OTRAS NORMAS DE CARÁCTER HACENDARIO EN VIGOR.
 1. DE LOS IMPUESTOS
 1.2.1 DEL IMPUESTO PREDIAL
 ARTÍCULO 6.- ESTÁN OBLIGADAS AL PAGO DEL IMPUESTO PREDIAL LAS PERSONAS FÍSICAS Y LAS PERSONAS MORALES QUE SEAN PROPIETARIAS O POSEEDORAS DEL SUELO Y LAS CONSTRUCCIONES ADHERIDAS A ÉL, INDEPENDIENTEMENTE DE LOS DERECHOS QUE SOBRE LAS CONSTRUCCIONES TENGA UN TERCERO. LOS POSEEDORES TAMBIÉN ESTÁN OBLIGADOS AL PAGO DEL IMPUESTO PREDIAL POR LOS INMUEBLES QUE POSEAN. CUANDO NO SE CONOZCA AL PROPIETARIO O EL DERECHO DE PROPIEDAD SEA CONTROVERTIBLE, SE PROCEDERÁ CONFORME AL ARTÍCULO 93 TER, DE LA LEY GENERAL DE HACIENDA MUNICIPAL DEL ESTADO DE MORELOS.
 ES OBJETO DEL IMPUESTO PREDIAL, LA PROPIEDAD O POSESIÓN DE PREDIOS UBICADOS DENTRO DEL TERRITORIO DEL MUNICIPIO DE ATLATLAHCAN, CUALQUIERA QUE SEA SU USO O DESTINO, LO ANTERIOR DE CONFORMIDAD CON LO DISPUESTO EN EL ARTÍCULO 93 TER-1, DE LA LEY GENERAL DE HACIENDA MUNICIPAL DEL ESTADO DE MORELOS.
 EL IMPUESTO PREDIAL SE CALCULARÁ ANUALMENTE, APLICANDO A LA BASE GRAVABLE LA SIGUIENTE TASA:
 1.2.1.1 DE PREDIOS URBANOS:
 1.2.1.1.1 SOBRE LOS PRIMEROS $70,000.00 DE LA BASE GRAVABLE
 2/MILLAR
 1.2.1.1.2 SOBRE EL EXCEDENTE DE LOS $70,000.00
 3/MILLAR
 3 AL MILLAR
 1.2.1.2 DE PREDIOS RÚSTICOS:
 1.2.1.2.1 RÚSTICOS
 EL IMPUESTO PREDIAL SE CAUSARÁ BIMESTRALMENTE Y DEBERÁ PAGARSE DENTRO DEL PRIMER MES DE CADA BIMESTRE. DURANTE LOS MESES DE ENERO, MARZO, MAYO, JULIO, SEPTIEMBRE Y NOVIEMBRE Y NO PODRÁ SER MENOR AL IMPORTE DEL DOS POR CIENTO DEL VALOR DIARIO DE LA UNIDAD DE MEDIDA Y ACTUALIZACIÓN VIGENTE.
 CUANDO SE PAGUE EL IMPUESTO PREDIAL ANUALMENTE, DURANTE EL PRIMER BIMESTRE, LOS CONTRIBUYENTES TENDRÁN DERECHO A UNA REDUCCIÓN EQUIVALENTE AL PORCENTAJE QUE ANUALMENTE DETERMINE ESTA LEY DE INGRESOS, TAL Y COMO LO DISPONE EL ARTÍCULO 93 TER-6 DE LA LEY GENERAL DE HACIENDA MUNICIPAL DEL ESTADO DE MORELOS.
 ESTARÁN EXENTOS DEL PAGO DEL IMPUESTO PREDIAL LOS BIENES DEL DOMINIO PÚBLICO DE LA FEDERACIÓN, DE LOS ESTADOS O LOS MUNICIPIOS, SALVO QUE TALES BIENES SEAN UTILIZADOS POR ENTIDADES PARAESTATALES O POR PARTICULARES, BAJO CUALQUIER TÍTULO, PARA FINES ADMINISTRATIVOS O PROPÓSITOS DISTINTOS A LOS DE SU OBJETO PÚBLICO. ATENTO A LO DISPUESTO EN EL ARTÍCULO 115, FRACCIÓN IV, INCISO C, PÁRRAFO SEGUNDO, DE LA CONSTITUCIÓN POLÍTICA DE LOS ESTADOS UNIDOS MEXICANOS.